Novinarske prevare: Kako se istina udavila u kadi - Biznis i Finansije\nHome\tPosle 5\tNovinarske prevare: Kako se istina udavila u kadi\nNovinarske prevare: Kako se istina udavila u kadi\nby bifadmin 2. maja 2013.\nU žestokoj konkurenciji eksluzivnih novinarskih članaka za koje se – nakon što su podigli ogromnu prašinu u javnosti – ispostavilo da su lažni od prvog do poslednjeg slova, možda je najveća novinarska prevara svih vremena priča u kojoj nije bilo ničeg senzacionalnog. U pitanju je izmišljena istorija upotrebe kade u Sjedinjenim Državama, čiji su lažni podaci korišćeni čak i u naučnim radovima.\nJedna od najpoznatijih i najbestidnijih novinarskih prevara svakako je lažni članak novinarke „Vašington posta“ Dženet Kuk, koji je osvanuo na naslovnoj strani ovog lista 28. septembra 1980. godine. Članak o osmogodišnjem dečaku Džimiju koji u sopstvenoj kući i pred svojom majkom ubrizgava sebi čist heroin odmah je izazvao uzbunu u javnosti, uključujući i vašingtonsku policiju i tadašnjeg gradonačelnika Mariona Berija. Članak „Džimijev svet“ je nakon mnogobrojnih pohvala u aprilu naredne godine dobio i Pulicerovu nagradu, što je bilo presudno za otkriće da je tekst čista izmišljotina od prvog do poslednjeg slova. Naime, proverom je prvo utvrđeno da su podaci iz biografije Dženet Kuk – više akademskih diploma sa nekoliko prestižnih američkih i evropskih univerziteta, kao i njena tvrdnja da tečno govori i piše na četiri jezika – lažni. Tek nakon ovog otkrića, uredništvo „Vašington posta“ se dalo u potragu da proveri izvore i podatke iz njene priče, da bi na sopstvenu sramotu shvatilo da „Džimijev svet“ ne sadrži nijednu činjenicu, počev od one najvažnije – da osmogodišnji Džimi ne postoji, iako je i gradonačelnik Beri, odmah po objavi članka tvrdio da mu je taj slučaj poznat i da pomoć stiže što pre.\nUredništvo „Njujork tajmsa“ se otvoreno naslađivalo brukom koja je snašla najvećeg konkurenta, da bi ubrzo „mečka zaigrala i pred njihovim vratima“. To je bilo 28. decembra 1981. godine, kada je u ovom magazinu objavljena dramatična priča „U zemlji Crvenih Kmera“, čiji je potpisnik bio slobodni novinar Kristofer Džouns. Pored opisa mnogobrojnih opasnosti koje je morao da pretrpi da bi stigao do Kmera na teriotoriji Kambodže, priču je začinio i susretom sa njihovim vođom Polom Potom. Da se prevara otkrije, dokaže i obnaroduje na sva zvona pobrinuo se, naravno, „Vašington post“, koji je dva meseca po objavljivanju članka plasirao vest kako zvaničnici Crvenih Kmera poriču sve navode iz Džounsovog teksta i negiraju da je imao bilo kakav kontakt sa njima. Ubrzo se ispostavilo da je najveći deo opisa u tekstu „pozajmljen“ iz romana Andrea Marloa o Kambodži „Kraljevski put“, kao i da je u članku bilo mnoštvo vojnih i drugih nelogičnosti, te da je dvadesetčetvorogodišnji Džouns celu priču napisao ne napuštajući udobnost jedne španske vile, iako je uredništvu, pored lažnog teksta, uredno isporučio i lažne troškove za njegovu realizaciju.\nOva prevara bila je tek neprijatnost u poređenju sa skandalom u istom listu koji se dogodio 2003. godine, kada se ispostavilo da je 36 članaka dopisnika Džejsona Blera, koji su se bavili američkim žrtvama Drugog zalivskog rata i promovisali ovog dvadesetsedmogodišnjeg novinara u sam vrh istraživačkog novinarstva – svi redom izmišljeni. Bler ih je napisao u svojoj sobi, iako je u člancima ispisivao priče „uživo“ sa sagovornicima širom Amerike i uredno naplaćivao troškove od redakcije. Uredništvo je stalo iza njega čak i kada je okružni tužilac u Vašingtonu sazvao konferenciju za novinare da bi upozorio na Blerove izmišljotine, a nakon što je lažni izveštač konačno raskrinkan, on je u intervju „Observeru“ svoje izdavače nazvao idiotima i pohvalio se kako je uspeo da namagarči neke od najpoznatijih novinarskih imena.\nUrednik sa dva pištolja\nAko su u eri novih tehnologija mogle da prođu takve prevare u najuglednijim američkim listovima, šta li se tek događalo ranije? Mnogo pre nego što je Orson Vels posredstvom radija izazvao paniku lažnim izveštajem o invaziji vanzemaljaca, njujorški dnevni list „San“ se dosetio da život na drugim planetama može biti odličan recept za vrtoglavo podizanje tiraža i zaradu. Serijal o život na Mesecu, koji je objavljivan u nastavcima čak šest nedelja, započet je u avgustu 1835. preciznim naučnim podacima o novom teleskopu koji je sa sobom poneo čuveni britanski astronom Vilijem Harksel u Južnu Afriku radi astronomskih osmatranja. Nakon ovog, prilično dosadnog ali uverljivog uvoda, čitaocima je uskoro najavljeno da se časopis dočepao priče stoleća – tajnog izveštaja koji je Harksel poslao Kraljevskom društvu u London, u kome je do najsitnijih pojedinosti opisao prirodne uslove na Mesecu i život njegovih stanovnika – sve zahvaljujući neverovatnim tehničkim mogućnostima novog teleskopa. Iz nastavka u nastavak priče su bivale sve neverovatnije, pa je „San“ ubrzo dostigao tiraž o kome su drugi mogli samo da sanjaju, uključujući i činjenicu da se o člancima uveliko raspravljalo i u američkim naučnim krugovima.\nDve decenije kasnije, njujorški „Herald“ je razgrabljen zbog izveštaja njegovog reportera o bekstvu najkrvoločnijih životinja iz njujorškog zoo-vrta i masakra nad ljudima i decom kojima je bio svedok. Tekst je čak sadržao spisak ubijenih i ranjenih i bio prepun krvavih detalja, koji su tako plastično opisani da je najveći broj čitalaca panično potrčao po decu u škole, dok su drugi naoružni izašli u lov na mesoždere, a da niko od njih nije pročitao poslednji pasus. U njemu je novinar priznao da je sve prethodno izrečeno – fikcija, napisana kao upozorenje do čega može da dovede nemar čuvara u pomenutom zoološkom vrtu, na koji su novinari ovog lista više puta upozoravali, ali bez rezultata. Kada su se prve strasti smirile, deo javnosti je reagovao veoma negativno, među njima i nekolicina listova, od kojih je najoštriji bio „Njujork tajms“. Uprkos tome, „Heraldu“ je i dalje rasla prodaja, naročito nakon otrovne opaske autora lažnog teksta da je glavni urednik „Njujork tajmsa“ i sam naseo, jer je, ne pročitavši članak do kraja, „na posao krenuo sa dva pištolja, spreman da puca na svaku životinju na koju naiđe“.\nOdvratna engleska igračka\nMeđutim, prethodni primeri predstavljaju puki diletantizam u poređenju sa prevarom koju je osmislio svojevremeno čuveni novinar i publicista Henri L. Menken. Njegovo majstorstvo je bilo u tome što je plasirao priču u kojoj nije bilo ničeg senzacionalističkog, ni izuzetnog. U kolumni koju je objavio 28. decembra 1917. u „Njujork ivning mejlu“ pod naslovom „Zapostavljena godišnjica“, Menken je skretao pažnju javnosti kako je neprimećeno prošao naizgled nevažan jubilej – 75 godina od početka upotrebe kade u Sjedinjenim Državama. Opisujući njen istorijat, navodi podatak da je prva kada postavljena 20. decembra 1842. u domu trgovca Adama Tompsona iz Sinsinatija. „Bila je to momentalna senzacija“, piše Menken, „koja je u Sinsinatiju izazvala ogromnu polemiku. Protivnici kade su je proglasili za elitistički pronalazak, odvratnu igračku uvezenu iz Engleske, smišljenu da iskvari našu demokratsku jednostavnost. Lekari su upozoravali da kupanje može biti opasno i izazvati tuberkulozu, reumatsku groznicu, upalu pluća i čitav niz infektivnih obolenja“… Ubrzo se polemika proširila, nastavlja kolumnista, na pitanje oporezivanja kada, dodatnog naplaćivanja preteranog trošenja vode onima koji su ih postavili, sve do predloga da se kade zabrane. Tek 1851. godine, kada je predsednik Milard Filmor odlučio da postavi kadu u Beloj kući, ovaj novi izum je počeo da dobija na ugledu, tvrdio je Menken.\nIako je priča bila u potpunosti izmišljena, sa ciljem, kako je njen autor kasnije tvrdio, da zabavi čitaoce u sumornim ratnim danima, navedeni podaci počeli su da se koriste kao istorijske činjenice u drugim novinskim tekstovima, za govornicama, pa čak i u naučnim člancima. Mada je Menken nakon devet godina javno priznao da je sve podatke izmislio, ne propustivši da se naruga prepisivačima koji su ih preuzeli bez ikakve provere, čak i danas nije retkost da se na njih pozovu pojedini američki političari u svojim govorima ili novinari, promovišući i dalje ono što je sam autor nazvao „budaloazija o kadi i ljudima“.\nZorica Žarković Bif 91\nArheološki turizam u Srbiji: Put rimskih imperatora


PRAZNIČNE HORSKE ČAROLIJE – Novogodišnji humanitarni koncert Horskog festivala „Slobodan Bursać“ | ZR KLIK\nZrenjanin- U Baroknoj sali Gradske kuće u petak, 22. decembra od 19 časova, biće održan humanitarni koncert „Praznične horske čarolije“. Ulaznica za ovaj koncert su slatkiši i slane grickalice, od kojih će biti napravljeni paketići koji će biti uručeni Dečijem odeljenju gradske bolnice „Đorđe Joanović“.\nPrilikom dodele paketića Centar za kreativno odrastanje i multikulturalnu saradnju „Cekom“ će izvesti novogodišnju predstavu za decu na odeljenju. Ovo će\nujedno biti i prvi promotivni koncert za peti Horski festival „Slobodan Bursać“, koji će se održati 2018. godine.\nGradski dečiji hor Kulturnog centra dirigent Senka Milisavljević\nZdruženi horovi „Sanjalice“, „Volimo solfeđo mi“ i „Muzika u boji“ dirigenti Sanja Popović i Tanja Ivanica\nDečiji hor muzičkog centra „Supernova“ dirigent Marko Pejčić\nOrganizatori koncerta su KulturKick Creative Productions i Kulturni centar Zrenjanina, u saradnji sa mladima iz Cekoma Centra za kreativno odrastanje i multikulturalnu saradnju uz podršku Kompanije Gomex.


Ozbiljne sumnje "stavile ključ" na ambasadu SAD\nPolicija i vojnici u blizini Ambasade SAD u Jemenu, arhivski snimak\nAmbasade SAD i Britanije u Jemenu već drugi dan su zatvorene, nakon informacija da su pripadnici Al Kaide intenzivirali aktivnosti u regionu sa namjerom da u Sani, napadnu zapadne interese. Vašington i London najavili su i da će pojačati antiteroristicku borbu u Jemenu i Somaliji gdje su prema obavještajnim podacima pojačane aktivnosti Al Kaide.\nDžon Brenan, šef Bijele kuće za antiterorizam, rekao je da postoje ozbiljne sumnje da Al Kaida planira napade u Sani glavnom gradu Jemena\n"Mi znamo da je Al Kaidin cilj naša ambasada, naši zaposleni u ambasadi, i zbog toga želimo preduzeti sve moguće mjere bezbjednosti da bi naše diplomate i ostalo osoblje u Sani bili bezbjedni.Tako da je to mjera predostrožnosti", rekao je Brenan.\nAgencije danas citiraju neimonavnog američkog diplomatu u Sani, koji je potvrdio da je su i sada na snazi posebne bezbjednosne mjere u ambasadi.\nIsta situacije je i sa britanskom ambasadom, mada direktnih prijetnji ka njoj nije bilo. Premjer Gordon Braun je u intervjuu BBC nazvao Jemen neuspješnom državom i najavio organizovanje konfrencije u Londonu karajm mjeseca sa ciljem poboljšanja antiterorističkih mjera na arabijskom poluostrvu.\nI dalje je nejasno kada bi ambasade mogle biti otvorene , a valsti u Jemenu su u međuvremnu pojačale mjere bezbjendosti na aerodromu te oko ambasada SAD i Velike Britanije, kao i oko diplomatske misije Njemčke kao i Saudijske Arabije.\nJAKE MJERE OBEZBEĐENJA\nPojačane su mjere sigurnosti i u obalskom pjasu, kako bi spriječili ulazak islamskih militanata u zalivu iz Somalije.\nGordon Braun je rekao da zajedno sa Amerikom preduzmaju mjere da se antiterorističke mjere pojačaju i u Jemenu i u Somaliji.Sa američkim predsjednikom Barakom Obamom već je dogovoreno zajedničko finasiranje posebne policijske jedinice koja će raditi na suzbijanju terorizma u Jemenu\nVjeruje se da Al Kaida razvija baze u Jemenu, gdje su siromaštvo i nestabilnost stvorili pogodan vakum za to. Na jednoj strani su šitski pobunjenici na sjeveru, a na druhoj separtatistički pokret na jugu.Eksperti vjeruje da je Al Kaida u Jemenu stacionirana u najsiromašnijim regionima duž grancie sa Saudijskom Arabijom , gdje državne valsti ne uspjevaju da uspostave kontrolu.\nI Američki je predsjenik Barak Obama uvjeren da je mladi nigerijac Umar Faruk Abdulmutalab koji je neuspješno pokušao na Božić da podmetne bombu u avion na liniji Amsterdam Detroit terorističku obuku prošao kod Al Kaide u Jemenu.\nAmerička je Vlada saopštila i da će svi putnici koji iz inostranstva lete za SAD morati da se naviknu na nove bezbjednosno mjere, koje će podrazumijevati detaljan pregled tijela i prtljaga


Lider OO DF Brčko Zijad Ražanica prešao u „Narod i Pravdu“ – BDC TV\nLider OO DF Brčko Zijad Ražanica prešao u „Narod i Pravdu“\n30/07/2020 30/07/2020 BDC Desk\nVođa OO Demokratske fronte Brčko distrikta BiH, Zijad Ražanica, na današnjoj press konferenciji, potpisivanjem pristupnice zvanično je postao član političke organizacije Narod i Pravda.\n„Mladi DF Brčko kao i pola OO Demokratske fronte u Brčkom su me podržali u ovome te smo zajedno napustili DF Brčko, a to će učiniti i 60 odsto članstva“, kazao je u izjavi za medije Zijad Ražanica, ugledni brčanski privrednik.\nRažanica ističe da je nakon ostavke na funkciji predsjednika OO Demokratske fronte Brčko dobio nekolicinu poziva od strane političkih subjekata u Distriktu, ali je nakon razgovora, isključivo, stekao povjerenje u „Narod i Pravdu“.\n„Tokom razgovora sa mladim ljudima, koji su se odvažili suprotstaviti trenutnom stanju i sistemu u Brčko distriktu, ustanovili smo da nam se stavovi i planovi podudaraju te smo uz podršku ljudi koji su uz mene, odlučili da se učlanimo u stranku Narod i Pravda i da na taj način (ujedinjenim snagama) doprinesemo promjenama u našem gradu.\nRažanica kaže da ima pripremljen plan i program, koji će doprinijeti boljitku i napretku svih segmenata društva.\n„Pozivam, prije svega, sve članove Demokratske fronte, kao i sve građane Brčko distrikta, da se pridruže Narodu i Pravdi te da zajedničkim snagama budemo nosioci promjena u našemu gradu. Za početak imamo cilj da zaustavimo odlazak naše djece, rodbine i prijatelja, stanovnika Brčko distrikta, da poboljšamo standard života, da ulažemo u razvoj privrede i poljoprivrede te da na taj način pomognemo našem stanovništvu. Mi želimo da ostanemo svoji na svome i da omogućimo građanima pristojan život, koji danas nemaju“, istakao je Ražanica.\nPolitička stranka Narod i Pravda iz dana u dan dobija sve više povjerenja od strane građana, a prelazak Zijada Ražanice i polovice Opštinskog odbora Demokratske fronte Brčko još jednom potvrđuje njenu snagu, koja je zasnovana na volji i odlučnosti naroda.\nCilj nam je da okupimo ljude jake volje, svih nacija, životnih dobi i iskustava da se pridruže „Narodu i Pravdi“ i da se aktivno uključe u društveno-politički život našega grada i da zajedno napravimo od Brčkog ono što znamo da on može da bude, a to je jedna priča uspjeha iz sredina iz kojih više niko neće poželjeti da ode“, naglasila je na današnjoj press konferenciji Dženana Kukić, predsjednica Povjereništva Naroda i Pravde Brčko distrikta BiH.\nOdbijen prijedlog Tužilaštva za određivanje pritvora osumnjičenom Ameru Korjeniću


Studente se suočavaju sa brojnim novinama u sistemu visokoškolskog obrazovanja, a jedna od njih je rangiranje, zbog čega studiranje na budžetu neće biti garantovano nijednom studentu. Za privilegiju studiranja o trošku države studenti će morati mnogo više da se posvete univerzitetu.\n- Do sada je rangiranje studenata bilo na osnovu prosečne ocene i nagrada na takmičenjima. Spisak kriterijuma za rangiranje je proširen, pa se sada vodi računa i o tome koliko dugo student studira, o uspehu na vežbama, seminarskim radovima, kada su dali poslednji ispit... - kaže za „24 sata” Neda Bokan, prodekan za nastavu BU.\nZbog male prolaznosti uslov za upis godine ostao je isti kao i prošle godine, odnosno 48 ESP bodova. Dakle, privilegiju da se školuju o trošku države imaće samo najbolji studenti, jer je izmenama i dopunama Zakona o visokom obrazovanju predviđeno da se svi akademci rangiraju – i to svake godine.


Naplatili od RITE ''Ugljevik'' 2,2 miliona, pa tužili za još 170.000 KM\tIstaknuto\nUtorak, 19 Februar 2019 07:25\nFirma „Continental“, kojoj je Rudnik i termoelektrana „Ugljevik“ morao isplatiti milionsku odštetu za poslove koji nikada nisu izvršeni, novom tužbom pokušava od ovog preduzeća naplatiti još 168.282 KM.\n„Continental“ je jedna od tri firme kojima je RiTE „Ugljevik“ po osnovu sudskih presuda morao isplatiti milionski iznos, bez obzira na to što se RiTE „Ugljevik“ pozivao na to da one nisu obavile ugovorene poslove.\nPored „Continentala“, RiTE „Ugljevik“ su tužile i firme „Šico company“ i „Terex inženjering“ i ukupno su od RiTE naplatile oko osam miliona KM.\nNakon što je izgubio sporove pred sudovima u RS, RiTE „Ugljevik“ je podnio apelacije Ustavnom sudu BiH, od kojih su dvije u toku, a jedna je odbijena, nakon čega se ovo preduzeće obratilo i sudu u Strazburu.\n„Continental“ traži izuzeće sudije\nU Okružnom privrednom sudu u Bijeljini danas je održano pripremno ročište po tužbi „Continentala“ koji od RiTE potražuje 168.282 KM na ime obračunatih zakonskih zateznih kamata.\nKako je pojasnila sudija u ovom predmetu Božana Gužvić, radi se o obračunatoj kamati zbog kašnjenja u naplati glavnog duga od 1,1 miliona KM dosuđenog pravosnažnom presudom.\nPrema tužbi preduzeća „Continental“, RiTE „Ugljevik“ nije platio dug, tako da je „Continental“ podnio prijedlog za izvršenje, nakon čega je u martu 2017. godine sa računa RiTE „Ugljevik“ na račun „Continentala“ prebačeno 2,28 miliona KM, jer je iznos dosuđenih zakonskih zateznih kamata dostigao iznos glavnog duga.\nMeđutim, „Continental“ smatra da je od 7. juna 2016. godine počela teći i zakonska zatezna kamata na već obračunatu kamatu, tako da sada traži da naplati „procesnu kamatu“, odnosno kamatu na već obračunatu kamatu.\nS obzirom na to da je sudija Božana Gužvić neko vrijeme radila u RiTE „Ugljevik“, kada je pred Okružnim sudom i zastupala ovo preduzeće, „Continental“ je zatražio njeno izuzeće.\nKonačnu odluku o tome donijeće predsjednik Višeg privrednog suda u Banjaluci.\nRiTE Ugljevik očekuje odluke Ustavnog suda BiH i suda u Strazburu\nAdvokat RiTE „Ugljevik“ Branislav Đokić rekao je danas za CAPITAL da su svi postupci sa „Šico company“, „Terex inženjeringom“ i „Continentalom“ pravosnažno okončani, te da su svi oni dobili naknade koje su tražili i da im je RiTE isplatila ukupno oko osam miliona KM.\n„Firma „Continental“ sada traži dodatnih 168.282 KM na ime procesnih kamata. Institut procesnih kamata za nas je još nepoznat, ali vidjećemo šta će biti u narednom periodu. Mi smo toj firmi već platili cjelokupan iznos sa kamatom po presudama redovnih sudova“, kazao je Đokić.\nOn je istakao da je RiTE „Ugljevik“ uložio apelacije Ustavnom sudu BiH na sve presude, te da je po jednoj odlučeno, nakon čega su se obratili i sudu u Strazburu.\n„Postupci po apelacijama u vezi sa presudama u korist „Continentala“ i „Terex inženjeringa“ su još u toku, dok je u predmetu „Šico and company“ naša apelacija odbijena, nakon čega smo pokrenuli postupak pred Evropskim sudom za ljudska prava u Strazburu“, kazao je Đokić.\nTužbe ptoriv RiTE, firme „Continental“, “Terex inženjering” i „Šico and company“ zasnivale su na tome što je RiTE 2003. godine u postupku javne nabavke za izvođenje pomoćnih radova na površinskom kopu “Bogutovo Selo”, izabrao njih kao najpovoljnije, ali nikada nije zaključio ugovore sa njima jer je Vlada RS zadužila RiTE „Ugljevik“ da proizvodnju uglja i otkrivke do kraja te godine vrši sopstvenom mehanizacijom.\nU ovim firmama su potom izračunali da im je načinjena milionska šteta pa su redom podnosili tužbe protiv RiTE.\nViše iz kategorije: « M:tel nastavlja da kupuje svoje konkurente Republika Srpska masovno uvozi trupce jer ''Šume RS'' krše ugovore »


Priprema terminala za daljinsko očitavanje podataka iz fiskalnih kasa\nDirektor Poreske uprave Vladimir Ilić izjavio je danas da će, prema prvim pokazateljima, kampanja uvođenja terminala za daljinsko očitavanje podataka iz fiskalnih kasa (GPRS) ići dobrim putem.\nOn je rekao da je preko 41 hiljada terminala već proizvedena, dok je trenutno u procesu proizvodnje oko 55 hiljada terminala, a 96 hiljada kompleta delova za nove terminale je naručeno, plaćeno i njihova isporuka je u toku.\nIlić je, takođe, dodao da za 87% fiskalizovanih kasa postoje sertifikovani terminali, dok se za 13% kasa, terminali ispituju ili su u razvoju, s obzirom na mali broj kasa.\nOn je posebno istakao da obveznici koji imaju obavezu instaliranja terminala, mogu kupovati setrifikovane terminale od bilo kog proizvođača, nezavisno od toga ko je proizvođač fiskalne kase koju obveznik poseduje.\nTerminal za daljinsko očitavanje podataka trebalo bi, prema Ilićevim rečima, da se priključi na 150-160 hiljada kasa, a Uredbom Vlade Srbije regulisani su uslovi, način i postupak davanja subvencija za nabavku terminala.\n“Subvencija za nabavku GPRS-a iznosi 150 evra u dinarskoj protivvrednosti, a ostvaruje se umanjenjem poreske obaveze ili po osnovu poreza na dodatu vrednost ili po osnovu poreza na dobit preduzeća, odnosno poreza na dohodak građana”, objasnio je Ilić.\nOn je podsetio i da kazne za neuvođenje terminala iznose od 100 hiljada do milion dinara za pravna lica, za odgovorno lice u pravnom licu od 5 hiljada do 50 hiljada dinara, odnosno za preduzetnike između 50 hiljada i 500 hiljada dinara.\nIlić je izrazio očekivanje da će tokom avgusta i septembra meseca postupak uvođenja terminala biti potpuno zaokružen.\nOn je, takođe, podsetio i na niz olakšica propisanih Zakonom o izmenama i dopunama zakona o PDV-u, a koje se, između ostalog, odnose na proširivanje liste dobara i usluga čiji promet se oporezuje po posebnoj stopi od 8% (novoizgrađeni stanovi ako se koriste za stambene potrebe, smrznuto voće, povrće, meso i riba, med, žitarice i ostalo).\nŠto se izmena zakona o poreskom postupku i poreskoj administraciji tiče, Ilić je izjavio da su osnovni ciljevi za donošenje ovog zakona efikasnija i kontinuirana naplata javnih prihoda, smanjenje troškova prinudne naplate, suzbijanje sive ekonomije i utaje poreza, kao i usaglašavanje sa Zakonom o porezu na dodatu vrednost.


Amerika: Rusija pravi podvodni nuklearni dron - 08.09.2015, Sputnik Srbija\nAmerika: Rusija pravi podvodni nuklearni dron\nZvaničnici američkog Ministarstva odbrane tvrde da Rusija gradi podvodne dronove koji će biti opremljeni nuklearnim oružjem i usmereni ka američkim lukama i... 08.09.2015, Sputnik Srbija\n21:44 08.09.2015 (Osveženo: 16:19 05.10.2015)\nZvaničnici američkog Ministarstva odbrane tvrde da Rusija gradi podvodne dronove koji će biti opremljeni nuklearnim oružjem i usmereni ka američkim lukama i primorskim gradovima.\nKako prenose mediji, američko Ministarstvo odbrane ovaj dron naziva šifrovano — „Kanjon“ (Kanyon).\n„Ova bespilotna podmornica će moći da ostvari velike brzine i daljine“, prenosi Vašington post reči anonimnog zvaničnika Ministarstva odbrane, dodajući da je razvoj letelice ipak daleko od faze testiranja.\n3 Septembar 2015, 20:27\n„Bespilotni podvodni dronovi će biti opremljeni bojevim glavama koje mogu da dignu u vazduh ključne luke koje koriste američke nuklearne podmornice, kao što su baza ’Kings bej‘ i ’Pjudžet‘ u državi Vašington“, tvrde izvori iz Ministarstva odbrane.\nZvaničnici takođe tvrde da će ova ruska oružana platforma poslužiti kao samostalna podmornica koja će biti u stanju da nosi desetine megatona u nuklearnim bojevim glavama, čija će razorna moć biti veća od atomskih bombi bačenih na Hirošimu i Nagasaki.\nDodatni detalji o ovom ruskom podvodnom dronu poznati su samo američkoj vladi, prenose mediji.


KRIK: Popović imao najmanje sedam ofšor kompanija\nMinister u Vladi Srbije Nenad Popović\nMreža za istraživanje kriminala i korupcije - KRIK saopštila je danas da projekat "Rajski papiri" nije napad na ministra bez portfelja Nenada Popovića, već da su "Rajski papiri" međunarodni projekat.\nPopović je gostujući na Radio-televiziji Srbije juče optužio KRIK da je priča iz projekta "Rajski papiri" politički napad na njega, predsednika Srbije i vladu, i ponovio da ne poseduje ofšor kompanije, rekavši da su njegove firme registrovane u Rusiji i Evropi.\nKRIK je naveo da Popović nije objasnio javnosti činjenicu da je Agenciji za borbu protiv korupcije prijavio da ima ofšor firme - na Kipru i Britanskim Devičanskim Ostrvima.\nPriča o tome da je Popović imao nameru da osnuje dve ofšor firme na ostrvu Man i trust u Hong Kongu nastala je u međunarodnom projektu "Rajski papiri" u kome je učestvovalo skoro 100 medijskih organizacija iz celog sveta. KRIK je uz priču objavio i dokumenta koja su procurila iz advokatske kancelarije "Appleby" i koja pokazuju da je Popović želeo da reorganizuje svoje bogatstvo.\nTa dokumenta pokazuju da je Popović imao najmanje sedam ofšor kompanija, od kojih je jedna registrovana na Britanskim Devičanskim Ostrvima, a ostale na Kipru, da se njegovi poslovi i imovina procenjuju na najmanje 100 miliona dolara, kao i da poseduje nekretnine u najmanje tri države - Srbiji, Crnoj Gori i Rusiji.\nDokumenta iz "Rajskih papira" takođe pokazuju da je agencija "Appleby" koja je trebalo da realizuje Popovićeve planove sprovela istragu i otkrila različite kontroverze u vezi sa njegovim poslovima u Rusiji.\n"Napadima na KRIK Popović već nedelju dana izbegava da objasni ono što je nekoliko puta ponovio – da nema ofšor kompanije. Ofšor firme koje se pominju u 'Rajskim papirima' prijavio je Agenciji za borbu protiv korupcije i navedene su u njegovom imovinskom kartonu na sajtu Agencije", naveo je KRIK.


Saopćenje za javnost – Bez kompromisa i dogovora unutar Bosne i Hercegovine nisu moguće euro-atlanske integracije – Vijeće Kongresa bošnjačkih intelektualaca\nSaopćenje za javnost – Bez kompromisa i dogovora unutar Bosne i Hercegovine nisu moguće euro-atlanske integracije\nInformacija o imenovanju mandatara za sastav Vijeća ministara Bosne i Hercegovine i usvajanja Plana reformi BiH koji će se dostaviti u sjedište NATO-a u Brisel, na jučerašnjoj sjednici Predsjedništva BiH, pozitivan je znak da je u BiH moguć kompromis oko ključnih političkih pitanja koja imaju dugoročne posljedice po budućnost Bosne i Hercegovine, svih njenih građana, naroda, oba entiteta i Brčko Distrikta. Ostaje žal što je ovaj komrpomis ipak uslijedio nakon posjete najznačajnijih ambasadora zemalja zapadne Evrope i SAD Predsjedništvu BiH (što znači i odgovarajućeg političkog „pritiska“), i što nije došao kao isključivi dogovor članova Predsjedništva BiH. Ostaće, za sada, nejasno zašto je član Predsjedništva BIH Milorad Dodik ove procese kočio više od godinu dana, ali i salva kritika od ministra Mirka Šarovića što je „proces“ otkočen jer je u prethodnih pet godina upravo ministar Šarović istinski radio svoj posao kao državni ministar BiH, dakle u korist svih građana BiH i oba entiteta.\nPress konferencije i stavovi iz dijelova opozicije iz RS, potpuno su anahroni i retrogradni, i jeftini su populizam koji se plasira isključivo srpskom narodu u RS. Neodrživo je i žalosno što sve stranke iz RS, kako SNSD i njihovi saveznici, tako i SDS i PDP i njihovi saveznici, konstantno entitet RS tretiraju kao entitet samo srpskog naroda /jer on ni de jure ni de facto to nije/, i čemu toliko jeftino populističko „srbovanje“, na pitanjima koja su istinski izvan dometa jednog entiteta i samo jednog naroda iz BiH.\nPitanja implementacije izbornih rezultata a posebno euroatlanski put Bosne i Hercegovine su dugoročna strateška pitanja koja su važna za cijelu Državu i sve njene građane, za demokratizaciju našeg društva i države. Euro-atlanske integracije ne trebaju biti, a suštinski i nisu, pitanje dnevne politike, pa ni mandatne politike u okviru jednog ili dva izborna ciklusa. Jasno je da etno-nacionalni princip /koji je Deytonskim Ustavom BiH određen/ prevaziđen i da je u suprotnosti sa temeljnim demokratskim vrijednostima EU, ali isto tako postalo je jasno da EU ili preciznije rečeno najuticnije države EU ne insistiraju i ne poduzimaju ništa da se ove stvari mijenjaju u BiH.\nKocipirana parlamentarna većina na nivou BiH ima jako puno različitih početnih pozicija u strateškim pitanjima u kojima se ne slažu, ali treba biti objektivan i jasno istaći da zadugo u BiH neće biti takve parlamentarne većine na nivou BiH koja će imati konsenzus o temeljnim pitanjima kao što su karakter rata u BiH 1991-1995. godine, koncepta konzumacije temeljnih ljudskih prava i sloboda /građanina/ nad konzumacijom kolektivnih etničkih prava, jedinstvene nacionalne bh istorije, vladavine prava u kontekstu prihvatanja i poštivanja presuda haških sudova, Evropskog suda za ljudska prava, implemetcaije Ustavnog i Suda BiH itd.\nU kontekstu naprijed navedenog VKBI smatra da je pitanje svih pitanja, integracija bosansko-hercegovačkog društva, pa potom i države i njenih institucija, te je svaki unutrašnji konsenzus iznimno bitan i značajan za ukupnu budućnost svih državljana Bosne i Hercegovine.\nIskustva iz postdeytonskog perioda ali i višestoljetne povijesti Bosne, upućuju nas da su za nas u BiH, sve narode i građane, najzačajniji unutrašnji konsenzusi i dogovori, i oni su preduslov za sve eventualne međunarodne saveze, prije svega EU i NATO. Bez unutrašnjeg dogovora nije moguć, a vjerovatno je i besmislen, bilo koji integrativni proces u kojem je BiH jedna od strana.\nJučerašnjim dogovorom i odlukama Predsjedništva BiH niti je bilo koja politička stranka, vladajuća ili opoziciona, niti bilo koji politički lider, pozicioni ili opozicioni, dobio ili izgubio, ali je vrlo vjerovatno i moguće da Bosna i Hercegovina u svojoj ukupnosti i svoj svojoj različitosti, može krenuti naprijed. Jasno malim koracima, ali ipak naprijed.\nU tom smislu kao skupina odgovornih ljudi okupljenih kroz VKBI imamo odgovornost ohrabriti pozitivne procese, za koje smatramo da mogu biti pozitivne za sve nas koji smo životno vezani za Bosnu i Hercegovinu i njenu budućnost.


RTCG - Radio Televizija Crne Gore - Nacionalni javni servis :: Politika :: "Politika proširenja zajednički cilj"\n07. 04. 2021. 20:18 >> 20:19 0\nRADULOVIĆ - ZAKARIJAS\nNadamo se da će za vrijeme portugalskog predsjedavanja Savjetom Evropske unije (EU) biti održan kontinuitet politike proširenja, rekao je ministar vanjskih poslova Đorđe Radulović.\nKako navode, Radulović je razgovarao u online formatu sa državnom sekretarkom za evropske poslove u Ministarstvu vanjskih poslova Portugala, Anom Paulom Zakarijas.\nUpućujući čestitke zbog predsjedavanja Portugala Savjetom EU, Radulović je istakao da je punopravno članstvo u Uniji jasno opredeljenje i strateški prioritet Crne Gore. U tom kontekstu, naveo je da naša država visoko vrednuje nedvosmislenu podršku EU evropskoj perspektivi Zapadnog Balkana.\n"Nadamo se da će za vrijeme portugalskog predsjedavanja biti održan kontinuitet politike proširenja", rekao je Radulović.\nOn je izrazio zadovoljstvo zbog činjenice da je Crna Gora okončala proces otvaranja poglavlja, i naglasio da će u predstojećem periodu fokus biti na rješavanju izazova u poglavljima 23 i 24.\n"Kontinuirano radimo na ispunjenju 83 privremena mjerila u poglavljima 23 i 24, kao i postizanju unutrašnje spremnosti za privremeno zatvaranje jednog seta poglavlja u najskorijoj budućnosti. U tom smislu, Vlada će imati nultu toleranciju na korupciju, jer je njen glavni princip "građani prije svega", naglasio je Radulović.\nZakarijas je istakla da poglavlja 23 i 24 jesu srž procesa, te da bi politički dijalog o vladavini prava trebalo da bude tema planirane međuvladine konferencije u junu.\n"U debati unutar EU definisaćemo načine da pomognemo zemljama kandidatima u naporima da riješe izazove u oblastima kao što su borba protiv korupcije i organizovanog kriminala", naglasila je Zakarijas.\nNa sastanku je razgovarano i o učešću Crne Gore i ostalih zemalja kandidata na Konferenciji o budućnosti Evrope, a Radulović je podsjetio da, stavljajući u prvi plan kvalitet reformi koje sprovodi, Crna Gora od početka pregovara po najstrožijim kriterijumima.\nTokom susreta je takođe istaknuto da naša zemlja dosljedno prati vanjsku i bezbjednosnu politiku EU, dok je kao država koja je najdalje odmakla u procesu pregovora, uvijek spremna da susjedima pruži pomoć u ostvarivanju ciljeva iz evropske agende.\nCG - EU Đorđe Radulović Ana Paula Zakarijas


Jednim klikom do donacije – nova digitalna platforma za donaciju hrane : Inkluzija\nJednim klikom do donacije – nova digitalna platforma za donaciju hrane\nPrvi put će u Srbiji biti moguće da se samo jednim klikom donira hrana, zahvaljujući novoj digitalnoj platformi koja će pomoći da se poveća količina hrane koja se donira, a samim tim i broj korisnika/ca Banke hrane Beograd koji dobijaju obroke.\nDigitalnu platforma zajedno će realizovati Program Ujedinjenih nacija za razvoj (UNDP) i kompanija Delez Srbija, koja je odlučila da na ovaj način nadogradi projekat „Pomažemo da imaju i oni koji nemaju“. Projekat se od 2015. godine realizuje u 35 gradova u Srbiji i zahvaljujući njemu 9.000 socijalno ugroženih građana/ki svakodnevno dobija hranu iz više od 70 organizacija korisnika Banke hrane.\nNovu digitalnu platformu za doniranje hrane u Srbiji razvija IT tim UNDP-a i ona je osmišljena tako da mogu da je koriste sve kompanije koje budu želele da se priključe ovoj inicijativi. Doniranje viškova hrane doprinosi ostvarivanju ciljeva održivog razvoja, posebno Cilja 2 – Svet bez gladi i Cilja 12 – Odgovorna potrošnja i proizvodnja, dok istovremeno utiče na smanjenje emisija štetnih gasova sa efektom staklene bašte koje proizvodi organski otpad.\nNa panel diskusiji „Jednim klikom do donacije“, posle uvodne reči Slavice Đukić Dejanović, ministarke bez portfelјa zadužena za demografiju i populacionu politiku, obratile su se Fransin Pikap, stalna predstavnica UNDP-a u Srbiji, Radmila Ivetić, predsednica Udruženja Banka hrane Beograd, i Milana Jevic Gledović, potpredsednica pravnih poslova i zaštite resursa Delez Srbije. Nakon toga predstavljena je digitalna platforma koja će biti puštena u rad u junu sledeće godine.\nMinistarka Slavica Đukić Dejanović, stalna predstavnica UNDP-a u Srbiji Fransin Pikap i predstavnici Banke hrane imali su priliku da pre panela posete Maksi supermarket Alonso kako bi se upoznali sa procesom doniranja hrane. Takođe su se upoznali sa predstavnicima udruženja „Živimo zajedno“ i razgovarali o značaju projekta i podršci društveno odgovornih kompanija.\n„Kao kompanija, već četiri godine realizujemo projekat doniranja voća i povrća i starateški upravljamo viškovima hrane. Sada smo uz podršku naših partnera iz Ujedinjenih nacija u prilici da razvijemo model koji će proces doniranja učiniti sa jedne strane jednostavnijim za krajnjeg korisnika, ali i koji će uključiti veći broj humanitarnih organizacija i biti održiv“, izjavila je Milana Jević Gledović, potpredsednica pravnih poslova i zaštite resursa kompanije Delez Srbija.\n„UNDP sarađuje sa Vladom Srbije, organizacijama civilnog društva kao što je Banka hrane i privatnim kompanijama kako bi se smanjila količina hrana koja se baca. Manje bačene hrane znači i manje gladnih ljudi, što vodi smanjenju siromaštva, nejednakosti i negativnih uticaja na životnu sredinu. Doniranjem viškova hrane doprinosimo odgovornom korišćenju resursa, cirkularnoj ekonomiji i smanjenju emisija gasova sa efektom staklene bašte, što istovremeno doprinosi ostvarivanju nekoliko ciljeva održivog razvoja. Delez je dao dobar primer, a mi pozivamo i druge da se pridruže“, rekla je Fransin Pikap, stalna predstavnica UNDP-a u Srbiji.


Od Elektroprivrede Srbije po 10.000 dinara za 4,8 građana - Ozon Media\nSrbija – Za tri meseca 4,8 miliona građana dobiće po nešto više od 10.000 dinara od Elektroprivrede. Ministarka energetike Zorana Mihajlović najavila je da će EPS u prvom kvartalu ove godine sigurno postati akcionarsko društvo.\n„To će omogućiti da građani dobiju besplatne akcije. Kolika će biti njihova vrednost i po koliko će akcija dobiti građani, znaće se kad EPS postane akcionarsko društvo“, rekla je Mihajlovićeva, i dodala da je EPS kompanija koja može da ima odličnu vrednost akcija.\n“Po toj računici koja uključuje rizik zemlje i situaciju na berzi, građanima bi ukupno pripalo 15 odsto EPS-a ili 525 miliona evra. Svako bi pojedinačno dobio stotinak evra”, kaže glavni broker u “Sintezi” Miroslav Radaković.\n“Očekivani prihodi za 2013. biće oko 1,9 milijardi evra. Pošto je cena struje oko 5,4 evrocenta po kilovat-času, što je skoro najniže u Evropi, za očekivati je da se cena u naredne dve do četiri godine uskladi sa regionalnim prosekom od oko 8,5 evrocenti. Za održiv razvoj kompanije, cena struje bi trebalo da skoči minimalno 20-30 odsto, a ako se uzme regionalni prosek onda bi prihodi EPS-a u narednim godinama mogli imati snažan rast od 40-50 procenata”, navodi Radaković, i napominje da sve to utiče na procenu vrednosti kompanije.\n„Mali bračni zločini“


SCG završila izvođenje dokaza pred Međunarodnim sudom pravde\nPred Medjunarodnim sudom pravde u Hagu, okončani su višednevni iskazi svedoka u procesu po tužbi BiH protiv SCG za genocid. Proces će biti nastavljen 18. aprila.\nSvedoci BiH, britanski general Ričard Danat i američki ekspert za islamsku kulturu Andraš Ridlmajer, tvrdili su da je da je tokom bosanskog rata komanda Vojske Republike Srpske bila u Beogradu, kao i da je ta armija planski, u okviru etničkog čišćenja Muslimana i Hrvata, uništavala džamije i katoličke crkve.\nGeneral Danat je posvedočio da je Beograd snagama bosanskih Srba naredjivao u cilju stvaranja Velike Srbije što je bila namera Slobodana Miloševića. Po Ridlmajeru, bosanski Srbi su imali "nameru" da uništavanjem kulturnog i verskog nasledja Muslimana i Hrvata unište i te etničke grupe.\nNasuprot tome, bivši komandant Unprofora Majkl Rouz je izjavio Vojska RS nije bila pod komandom Beograda, iako je odatle dobijala podršku. Rouz je rekao da su u gradjanskom ratu sve tri strane činile zločine, srpska najviše, ali da su Muslimani kršili primirja i nisu demilitarizovali zaštićene zone.\nGeneral Rouz je naglasio i da tužba BiH "nije u interesu mira".\nBivši lider Nove demokratije Dušan Mihajlović negirao je da su Vlada Srbije i Slobodan Milošević kao cilj imali Veliku Srbiju. Podsetio je da su vlasti u Beogradu 1993. uvele sankcije bosanskim Srbima zato što su oni odbili Vens-Ovenov mirovni plan.\nNekadašnji vodja Demokratske stranke Dragoljub Mićunović svedočio je o mirovnim naporima srpske opozicije i otporu Miloševiću. Da su vlasti RS odlučivale samostalno, potvrdili su bivši premijer Vladimir Lukić i njegov zamenik Vitomir Popović. O prihvatu u Srbiji muslimanskih boraca iz istočne Bosne u julu 1995. svedočio je kruševački policajac Vladimir Milićević.


Dragan Sladojević 04.03.2016 09:00\nBANJALUKA, PODGORICA - Pred sezonskim radnicima iz BiH, koji već godinama, uglavnom u ljetnim mjesecima, poneku platu zarade u Crnoj Gori, našla se snažna prepreka.\nProblem je u Zakonu o strancima, koji je u susjednoj državi u cjelini počeo da se primjenjuje prije nekoliko mjeseci, a koji strancima u velikoj mjeri ograničava zapošljavanje.\nIli, da pojednostavimo primjerom - bh. konobari će na Crnogorskom primorju moći da se uhljebe samo ako među Crnogorcima nema dovoljno radne snage, ili ukoliko nezaposleni s evidencije neće da rade poslove za koje su kvalifikovani.\nS obzirom na to da se, baš kao i ostale zemlje u regionu, ni Crna Gora ne može pohvaliti niskom stopom nezaposlenosti, logično je da je za bh. sezonce put do zaposlenja u toj državi posut trnjem.\nDragana Vrabičić, predsjednica Sindikata građevinarstva i stambeno-komunalne djelatnosti RS, ističe da je riječ o velikom problemu za naše radnike koji su bili angažovani u Crnoj Gori.\n"Bojim se da će doći do viška radnika zaposlenih u našim firmama koji su predviđeni za rad u Crnoj Gori. Biće to veliki problem. U svakom slučaju, to je zakon druge države i na to ne možemo da utičemo", naglasila je Vrabičićeva.\nCrnogorski zakon nije jedini problem\nGoran Savanović, predsjednik Sindikata trgovine, ugostiteljstva, turizma i uslužnih djelatnosti RS, ističe da za ovdašnje kelnere, kuvare isobarice crnogorski zakon o strancima nije jedini problem.\n"Prvo, mislim da će Crna Gora ove sezone imati manje gostiju zbog odnosa prema Rusiji, ali i zbog odnosa prema Srbiji", naveo je Savanović.\nOn dodaje da će dobar dio naših radnika, uprkos novom zakonskom rješenju, pronaći način da se zaposli u Crnoj Gori, odnosno da će raditi na crno.\n"Biće ih manje zaposleno odavde, ali će sigurno biti onih koji će otići da rade u Crnu Goru", naveo je Savanović.\nŽeljko Tatić, predsjednik Udruženja radnika ugostiteljstva i turizma u RS, pita se ko će u Crnoj Gori raditi ako bude spuštena rampa za naše radnike.\n"Pola Banjaluke, kada je riječ o ugostiteljima, odlazi dolje da radi u ljetnim mjesecima. Bez naših radnika, crnogorsko ugostiteljstvo ne može da radi", ispričao je Tatić.\nHasan Sejdić, koordinator u Udruženju nezaposlenih u BiH, kaže da je, usljed novonastale situacije, jedino preostalo da bh. vlasti potpišu s vlastima u Crnoj Gori sporazum po uzoru na sporazume koje smo potpisali s nekim drugim evropskim državama.\n"Poznato je da je masa naših ljudi u sezoni radila dolje", kaže Sejdić.\nSnežana Kaluđerović, koordinator u crnogorskom Centru za građansko obrazovanje, ocijenila je da se spomenutim zakonskim rješenjem strancima u Crnoj Gori u velikoj meri ograničava zapošljavanje uopšte, a naročito sezonsko zapošljavanje.\n"Za ona radna mjesta za koja već postoji evidentirani kadar u Crnoj Gori praktično se zabranjuje 'uvoz' nove radne snage", kaže Kaluđerovićeva.


Premijeri Srbije i Kine Aleksandar Vučić i Li Kećiang svečano su danas otvorili most Mihalo Pupin, koji spaja Zemun i Borču, a crvenu vrpcu na novom mostu presekli su zajedno sa gradonačelnikom Beograda Sinišom Malim. Otvaranju mosta prisustvovalo je nekoliko hiljada građana, uglavnom članova i simpatizera SNS-a, koji su mahali kineskim i srpskim zastavicama.\nKako je današnjoj svečanosti rekao srpski premijer ovaj most predstavlja simbol iskrenog prijateljstva i veza Srbije i Kine, dok je predsednik kineske Vlade izrazio zadovoljstvo što će njegovim otvaranjem biti poboljšan saobraćaj u ovom delu Srbije:\n"Kineska strana je spremna da sarađuje u oblasti infrastrukture i izgradnja prugre Beograd – Budimpešta će biti u skladu sa standardima EU. I način finansiranja će biti u skladu sa zakonskim okvirima EU. Ova pruga biće povezana sa lukom Pirej u Grčkoj, a tako ćemo zajedno da izgrađujemo tu kopnenu i morsku liniju između Kine i Evrope."\nA na konferenciji održanoj danas u Beogradu pod nazivom "Svet u 2015.", u organizaciji londonskog magazina Ekonomist, šef Delegacije EU u Srbiji Majkl Devenport je istakao da je u izvesnom smislu Srbija već deo EU i da je Unija u proteklih deset godina najveći donator u Srbiji sa 2,5 milijarde evra.\nDavenport je istakao da je pojedinačni izvoz Srbije u Italiju i Nemačku veći nego ukupan izvoz Srbije u SAD, Kinu, Rusiju i Tursku:\n"Kompanije iz EU su daleko najveći investitori u Srbiji – ako uzmete period od 2005-te naovamo, kompanije iz EU su uložile 13,5 mili-jardi evra u Srbiju, što je više od tri četvrtine ukupnih direktnih stranih investicija u Srbiji u tom periodu."\nNa jutrošnjem prijemu povodom početka srpskog predsedavanja OEBS-om, šef srpske diplomatije Ivica Dačić je najavio da će glavni prioritet sledeće godine biti podsticanje sveobuhvatnog mirovnog procesa u Ukrajini. Tim povodom Dačić je danas otputovao u Pariz, gde je razgovarao sa ministrom inostranih poslova Francuske Lorenom Fabijusom, a posle Francuske, Dačić će u narednih nekoliko dana posetiti Rusiju i Ukrajinu.


Čadež: Srpske “čiste sobe” za rusku fabriku lekova – Srbija NASA Zemlja\nČadež: Srpske “čiste sobe” za rusku fabriku lekova\nPredsednik Privredne komore Srbije (PKS) Marko Čadež, koji je prisustvovao otvaranju, istakao je da je reč o najvećem projektu koji je “Termovent” radio kada su u pitanju “čiste sobe” i proizvodnja lekova.\n“To je više od 6.000 kvadrata “čistih soba”, povezanih proizvodnih celina izgrađenih veoma komplikovanim tehnologijama”, rekao je on.\nOn je istakao da je “Termoventom” ne samo regionalni već i evropski lider u ovoj oblasti.\nParalelno sa završetkom radova na proizvodnom delu fabrike, kompanija privodi kraju i poslove na medicinsko-biohemijskoj laboratoriji, centru za istraživanje i razvoj i drugim delovima kompleksa “Farmasintez – Nord”.\nDirektor Termoventa Dušan Petrović izjavio je da je ta kompanija povezala četiri različite tehnologije i napravila veliki broj laboratorija.\nGeneralni direktor “Farmasintez – Nord” Mihail Kvašnjikov izjavio je da su “čiste sobe” su vrlo jedinstven poduhvat i da je “Termovent” ispunio veoma zahtevene uslove tendera.


Coca-Cola pomaže ugostiteljskom sektoru - Novosti - Turistički svet\n"Ko kaže da moramo da se vratimo na staro? Šta ako smo najveća promena ti i ja? Šta ako odlučimo da budemo otvoreni, kao nikada pre?", stihovi su pesme poznatog britanskog umetnika Pesnika Džordža, koji se udružio sa Coca-Colom u prvoj, dugo očekivanoj kampanji poznatog svetskog brenda od početka pandemije korona virusa.\nInspirativna pesma, centralna je tema kampanje "Otvoreni kao nikada pre" i treba da podstakne ljude da se otvore za nove mogućnosti, da pokrenu promene koje zavise od njih samih i da cene sve sitnice koje čine život. od početka globalne pandemije Pesnik Džordž je bio izuzetno aktivan u širenju podrške kroz svoje stihove.On poručuje da ne uzimamo stvari zdravo za gotovo, da možemo da uživamo više u onome što nas okružuje, da negujemo odnose sa ljudima koji su nam bliski i poziva na solidarnost i empatiju među ljudima jer se sve prepreke prevazilaze lakše kada smo udruženi.\nOvo je prva kampanja poslepauze u marketinškim aktivnostima zaCoca-Cola sistem, budući da je već na početku ove globalne pandemije odlučeno da se svi resursi preusmere u pružanje humanitarne pomoći širom sveta. Zajedno sa partnerskim punionicama i Coca-Cola Fondacijom, globalno je donirano preko 120 miliona dolara organizacijama u znak podrške i za borbu protiv korona virusa. I u Srbiji su svi resursi bili preusmereni na glavne prioritete, a humanitarne aktivnosti realizovane su u tri faze: tokom prve, pomoć je išla za zdravstvene centre i medicinske radnike koji su bili na prvoj liniji borbe sa korona virusom, u drugoj fazi u partnerstvu sa Crvenim krstom obezbeđena je donacija u vrednosti 200.000 dolara za najugroženije, dok se u trećoj- fazi oporavka, pažnja usmerava ka oporavku privrede i preduzetnika.\n- Nakon prve dve faze pomoći, naš fokus je sada na podršci koju ćemo u narednom periodu pružiti partnerima iz Horeca sektora koji su u ovoj situaciji pretrpeli značajne ekonomske gubitke. Predstojeća kampanja nije samo motivišuća - ona ima jedan jasan i konkretan cilj: da podrži male biznise, lokalne hotele, kafiće i restorane, od kojih su mnogi tek sada otvorili svoja vrata posle veoma izazovnog perioda. Ugostiteljski sektor u Srbiji zapošljava preko 65 000 ljudi, koji se trenutno bore za opstanak i mi želimo da im u tome pomognemo - rekao je Svetoslav Atanasov, generalni direktorkompanije Coca-Cola HBC Srbija.\nU okviru kampanje "Otvoreni kao nikada pre" Coca-Cola će odabranim ugostiteljima staviti na raspolaganje deo svog digitalnog oglasnog prostora, a neki od najautentičnijih će imati priliku i da ispričaju svoje priče na digitalnim kanalima. Kroz različite aktivacije Coca-Cola će u narednom periodu podržati preko 600 ugostiteljskih objekata širom Srbije.\n- Za nas "Otvoreni kao nikada pre" nije samo kampanja, već proširenje našesvrhe i potpuno novo razmišljanje u izmenjenom svetu. Pored posvećenosti i želje da ponudimo najbolje osvežavajuće napitke koji odgovaraju na sve potrebe potrošača, želimo dainspirišemo ljude da krenu napred, i učinimo svet drugačijim i boljim, ujedno pomažući i jedan od najznačajnijih sektora u privredi na svetu - izjavila je Andrea Dragan, direktorka marketinga za gazirane napitke kompanije Coca-Cola.


Izvor: OkRadio.rs, 11.Avg.2020, 12:33\nReal Madrida želi Paula Dibalu! Kraljevski klub je spreman da ponudi Juventusu čak 100 miliona evra za sjajnog argentinskog fudbalera. Trener Madriđana Zinedin Zidan želi po svaku cenu da dovede asa Juventusa u Real, navodno je spreman da u suprotnom smeru pošalje Iska, kako bi smanjio transfer za oko 50 miliona evra. Zanimljivo, novi trener Stare dame, Andrea Pirlo, pre godinu dana je u razgovoru za italijanske medije istakao da Juventusu treba igrač ka Isko, ako misli da osvoji Ligu šampiona, pa nije slučajno što je Zidan u ceo posao uključio španskog veznjaka. Dibala ima ugovor sa Juventusom do 2022. godine. ...\nAndrea Pirlo ima listu želja, ali i neka stara imena, hoćemo li videti dva velika povratka u klub?..Juventus pokušava da napravi novu ekipu, neće biti lako, iako su se igrači odrekli ogromnog dela plata za ovu sezonu, pandemija je itekako napravila rupu u kasi italijanskog šampiona...Sari je sada,...


Pozorišta u Beogradu - Stan na dan Beograd\nBeograd je grad sa bogatim kulturnim dešavanjima.Nijedna poseta Beogradu ne prođe bez obilaska beogradskih pozorišta. Svaki posetilac će tako moći da sazna po nešto o društvenom i kulturnom razvoju Beograda.\nJedno od najstarijih pozorišta u Srbiji, a svakako najstarije u Beogradu jeste Narodno pozorište, osnovano 1868. godine, na inicijativu kneza Mihaila.Stime da je knez Mihailo iste godine ubijen, zgrada pozorišta je završena 1869. godine prema projektu arhitekte Aleksandra Bugarskog. A 30. oktobra iste godine je izvedena prva predstava u čast i slavu kneza Mihaila – „Posmrtna slava kneza Mihaila“. Pozorište se nalazi na Trgu republike u samom centru Beograda. U ovoj značajnoj kulturnoj instituciji možemo izdvojiti tri umetničke jedinice: drama, opera i balet. Delatnost drame Narodnog pozorišta razvija se od samog osnivanja pozorišta, a posebno se izdvaja komad Borisava Stankovića „Koštana“, prikazana na samom početku 20. veka, koja važi za kultnu predstavu ovog teatra. Muzička grana Narodnog pozorišta u Beogradu svoje korene razvića vuče, takodje, od samog osnivanja pozorišta, kroz pojedine numere koje su se izvodile između činova predstave, ali kao samostalna delatnost probija se tek početkom 20. veka: prva nacionalna opera „Na uranku“, Stanislava Biničkog, za koju je libreto napisao Branislav Nušić, izvedena je 20. decembra 1903. godine. Međutim, kritika je operu okarakterisala kao umetnost koja nije dostojna da se prikazuje u Narodnom pozorištu, te je tek 1913. godine izveden sledeći komad. Međutim, usledio je Prvi svetski rat koji je odložio ovaj značajan korak u razviću opere. Nakon, duge bitke, ali i priliva umetnika iz SSSR-a, opera Narodnog pozorišta otpočela je svoju samostalnu delatnost 1919. godine. Pod vođstvom Stanislava Biničkog, prvog direktora operskog sektora, 11. februara 1920. godine izveden je prvi komad, a to je bila premijera Pučinijeve „Madam Baterflaj“. Balet Narodnog pozorišta je najmlađa od ove tri umetničke delatnosti. Osnovan je posle završetka Prvog svetskog rata, kao i Opera, ali je prvu celovečernju predstavu „Krcko Oraščić“ pod nazivom„Rskalo“, Petra Čajkovskog, Balet izveo 22. januara 1923. godine.\nDanas su sve tri delatnosti veoma zastupljene u Narodnom pozorištu i uz zabavu i uživanje, možete naučiti i deo srpske istorije i tradicije koji se već vekovima prenosi sa kolena na koleno, kao i o tome kako se nekada živelo u svetu: zapravo iznenadićete se koliko se život promenio, ali su stavovi, razmišljanja i želje ljudi ostali potpuno isti. Trenutno na raspolaganju imate sledeće komade: „Sumnjivo lice“, komedija Branislava Nušića; „Uspavana lepotica“, balet Čajkovskog; „Krcko oraščić“, balet Čajkovskog; „Madam Baterflaj“, opera Pučinija; „Velika drama“, drama Siniše Kovačevića, koja je dobila apsolutno sve pohvale i trenutno je najposećeniji komad koji se izvodi u Narodnom pozorištu; „Kir Janja“, komedija Jovana Sterije Popovića, ali i mnoga druga dela se izvode svakim danom, tako da šta god odlučili pa pogledate, nećete se razočarati. Repertoar možete pogledati na sledećem sajtu:https://www.narodnopozoriste.rs/repertoar#10042018\nNext PostLepote Zemuna


Lavrov: DAEŠ nastoji da pretvori Avganistan u poligon za terorizam - Sputnjik Srbija\n11:41 24 Januar 2021\nLavrov: DAEŠ nastoji da pretvori Avganistan u poligon za terorizam\n10:06 09.11.2018 (osveženo 10:18 09.11.2018) Preuzmite kraći link\nTeroristička organizacija DAEŠ pokušava Avganistan da pretvori u poligon za terorizam u regionu Centralne Azije, izjavio je šef ruske diplomatije Sergej Lavrov.\nMoskva otvara vrata pregovorima između Avganistana i talibana\n„Teroristi, uz pomoć podrške spoljnih sponzora pokušavaju da se prošire u Centralnu Aziju, odnosno u region koji je izuzetno blizu nas“, rekao je.\nLavrov je istakao da je zadatak svih zemalja u regionu, uključujući i međunarodne strukture, da se pruži sva neophodna pomoć avganistanskim vlastima kako bi se ti planovi presekli.\n„Ne treba se voditi tim geopolitičkim igrama koji bi doveli do toga da se Avganistan pretvori u zemlju gde bi se sukobile razne grupacije, što bi moglo da prouzrokuje ogromne posledice za Avganistance i njihove komšije“, dodao je.\nPodsetimo, u Moskvi se danas održava sastanak Višeg saveta mir u Avganistanu, koji će razgovarati sa predstavnicima talibana o početku pregovora između avganistanskih vlasti i ovog pokreta.\npoligon, DAEŠ, terorizam, Sergej Lavrov, Avganistan


Obama i vojni lideri o strategiji protiv ISIS\n14 oktobar, 2014\nTurski tenkovi patroliraju granicom sa Sirijom\nPredsednik Barak Obama i američki vojni komandanti razgovaraće danas sa ministrima odbrane 22 države, među kojima je i Turska, o koalicionim naporima da se poraze pripadnici Islamske države u Iraku i Siriji\nPortparol načelnika Generalštaba združenih snaga američke vojske Martina Dempsija, rekao je da će na sastanku u vazduhoplovnoj bazi Endrjuz, blizu Vašingtona, razgovarati o trenutnim operacijama i budućoj strategiji.\nSjedinjene Države saopštile su da su vazdušni napadi na položaje Islamske države usporili napredovanje ekstremista koji pokušavaju da potisnu kurdske borce i osvoje sirijski pogranični grad Kobani.\nAmerička centralna komanda navela je međutim da je i dalje neizvjestan ishod sukoba. Američki borbeni avioni, uz podršku snaga Saudijske Arabije, izveli su 21 napad na Islamsku državu juče i danas, da bi spriječili ekstremiste da dovuku pojačanja i zalihe u Kobani i osnaže napade na kurdske položaje.\nAktivisti u regionu navode i da su kurdski borci osvojili strateško brdo blizu grada, odakle su uklonili crnu zastavu te terorističke organizacije. Francuski predsjednik Fransoa Oland upozorio je međutim da bi terorosti mogli da osvoje Kobani u bilo kom trenutku i pozvao Tursku da otvori granicu sa Sirijom kako bi kurdske snage mogle da dobiju pojačanje.


Izvor: BalkanRock.com, 26.Okt.2021, 06:25\nBeogradski metal/pank bend Mortal Kombat nakon dve godine održaće solo koncert u Novom Sadu 6. novembra sa početkom u 22h. Koncert se organizuje u Hali 6 na Novosadskom sajmu. Novosadski jesenji koncert je jedna od tradicija benda koja traje dugi niz godina i događaj za koji se uvek tražila karta više. Publika u Novom Sadu […] The post Mortal Kombat 6. novembra u Novom Sadu first appeared on Balkanrock.com.\nBalkanRock.com: Amajlija u beogradskom klubu Wurst Platz\nIzvor: BalkanRock.com, 26.Okt.2021\nSedam godina nakon svog albuma prvenca, „Izvori snage“, grupa Regulator objavila je svoj drugi album, pod nazivom „Osveženje“. Bend je ranije ove godine najavio album singlom „Zracima“, kao i sa dva spota za pesme „Tri, dva, dilema“ i „Tunga Tunga“. Grupa Regulator je bend iz Vrnjačke...\n16:39: Vest Hem srušio Čelsi u derbiju Londona\n16:39: Coronavirus UPDATE: 39 deaths, 1,613 new cases\n16:38: Partizan zbija redove za finiš: Vraćaju se Vujačić, Terzić, ...\n16:38: Strela Šuranova podgrejala nade Nirnberga da može do Bundeslige...\n16:38: Vest Hem oborio Čelsi na zemlju, Bouen i Masuaku spektakularnim ...\n16:38: Masovna tuča na protestu u Novom Sadu, ima povredjenih\n16:38: Stanojević: Novi Pazar u seriji, potrebna podrška navijača\n16:37: Bečić: Demokratska Crna Gora neće glasati za nepoverenje Vladi\n16:37: DIJETA SINDI KRAFORD KOJA SKIDA 5 KILOGRAMA ZA 7 DANA: Zaslužna ...\n16:36: U ČILEU OTKRIVEN NEOBIČAN DINOSAURUSOV REP Ova struktura apsolu...\n16:36: Medvedev ozbiljno krvario, ali odveo Rusiju u finale\n16:36: Otežan rad ekipa "Čistoće"\n16:35: VRELI PRIZORI DANICE MAKSIMOVIĆ Na Zlatiboru u džakuziju: Kada ...\n16:35: Perverzija na 4 točka: Kad ni najsnažniji serijski BMW nije dov...\n16:35: Još 39 preminulo od posledica kovida, 1.613 novozaraženih u jed...


Svetske vesti - Četvrtak 21.03.2019 - 20:09\nEU postavlja uslov FOTO: Thinkstock\n"Evropska unija će pre 29. marta prihvatiti produžetak Bregzita do 22. maja, pod uslovom da se sporazum o izlasku (iz EU) usvoji u britanskom parlamentu iduće nedelje", navodi se u nacrtu, prenosi Rojters.\nIzjave Tereza Mej, Emanuel Makrona i Angele Merkel\nRanije danas, dolazeći na samit evropskih lidera u Briselu nemačka kancelarka Angela Merkel navela je da će se "do poslednjeg trenutka" zauzimati da Britanija ne napusti Evropsku uniju bez dogovora.\nNaglasila je da se Nemačka pripremila "mere za vanredne situacije" kako bi se izborila sa Bregzitom bez sporazuma, i dodala da će oni, bez obzira na mere predostrožnosti, "do poslednjeg sata" raditi na tome da plan za vanredne situacije ne stupi na snagu.\nNemačka kancelarka je poručila da će lideri EU verovatno odobriti Velikoj Britaniji zahtev za tromesečno odlaganje Bregzita pod uslovom da britanski parlament podrži takav sporazum premijerke Tereze Mej.\n"Bližimo se izlasku Britanije iz EU bez sporazuma"\nSa druge strane, predsednik Francuske Emanuel Makron je dolazeći na samit evropskih lidera u Briselu upozorio da se Britanija kreće ka scenariju odlaska iz EU bez sporazuma ukoliko britanski parlament treći put bude glasai protiv predloga britanske premijerke Tereze Mej.\nDodao je da je spreman za kratko, tehničko odlaganje Bregzita, preneo je Rojters.\n"Moramo biti jasni prema sebi i našim britanskim prijateljima i našem narodu. Prvo smo pregovarali o sporazumu dve godine. O njemu se ne može ponovo pregovarati. Drugo, ukoliko dođe do još jednog negativnog glasanja u Britaniji, idemo ka situaciji da neće biti dogovora. Svi to znaju", rekao je francuski predsednik dolazeći na samit evropskih lidera u Briselu.\n"Novi samit EU ako Britanci ponovo odbace sporazum"\nPredsednik Evropske komisije Žan Klod Junker je uoči samita u Briselu istakao da će u slučaju da britanski parlament ponovo naredne sedmice odbaci predlog premijerke Tereze Mej o sporazumu o Bregzitu, lideri EU će morati ponovo da se sastanu na novom samitu sledeće nedelje.\n"Nisam znao da moje strpljenje može da traje tako dugo", rekao je Junker po dolasku na samitu EU u Briselu govoreći o procesu izlaska Britanije iz EU započetom u junu 2016, prenosi AP.\nPrema dogovoru Britanija bi 29. marta trebalo da napusti EU, ali je britanska premijerka Tereza Mej najavila da će tražiti produženje roka do 30. juna.\nU Briselu danas počinje samit EU na kojem će Bregzit biti jedna od glavnih tema. Svi lideri EU upozoravaju na rizike u slučaju da Britanija napusti EU bez dogovora o uređenom Bregzitu.\nKao datum izlaska Velike Britanije iz EU za sada je određen 29. mart 2019. godine, sa sporazumom ili bez njega.


Četrdeset dana od ubistva policajca: Herceg Novi odao poštu Leki :: Društvo\n25.01.2020. 15:30 ➔ 18:27\nČetrdeset dana od ubistva policajca: Herceg Novi odao poštu Leki\nPolaganjem cvijeća i paljenjem svijeća na mjestu ubistva graničnog policajca Milutina Leke Lekovića u Igalu, službenici Odjeljenja granične policije Herceg Novi, s građanima, opštinskim čelnicima, porodicom, prijateljima i poznanicima obilježili su 40 dana od njegove smrti.\nBila je ovo prilika da se još jednom pokaže zajedništvo u osudi svirepog ubistva uzornog policajca, oca i supruga Milutina Lekovića, koji je tragično izgubio život.\nLeković je ubijen u centru Igala, u policijskom vozilu, kada su sa zadnjeg sjedišta u njega pucali osumnjičeni, ubrzo uhvaćeni i uhapšeni albanski državljani Ljuan Hasanaj (43), njegov brat Ljuljzim Hasanaj (49) i majka Nure Hasanaj (67).\nOdavanje pošte Lekoviću na četrdesnicu njegovog ubistva inicirao je Sindikat Odjeljenja granične policije Herceg Novi. Okupljanje je krenulo sa platoa ispred Centra bezbjednosti, a onda su se u mimohodu porodica, građani i policija uputili ka Igalu do mjesta ubistva.\nTokom polaganja cvijeća i paljenja svijeća saobraćaj je bioobustavljen na kratko.


Srna 06.10.2014 20:46\nTRNOVO - Kandidat koalicije SNSD-DNS-SP za predsjednika Republike Srpske Milorad Dodik rekao je da će SNSD, kao i on, ako bude izabran na ovu dužnost na predstojećim opštim izborima, biti garancija političke stabilnosti Srpske.\nDodik je na predizbornom skupu SNSD-a u Trnovu rekao da je cilj ove političke partije da odbrani nacionalni srpski identitet i Republiku Srpsku.\n"Rusija je postala naš pouzdan prijatelj, koji će stati iza nas i u Savjetu bezbjednosti UN, a imamo dobre kontakte i sa nekoliko evropskih zemalja", rekao je Dodik.\nOn je pozvao građane Trnova da glasaju za kandidata koalicije SNSD-DNS-SP za srpskog člana Predsjedništva BiH Željku Cvijanović, jer će ona najbolje artikulisati stavove Srpske i prema Istoku i prema Zapadu i jer je veliki patriota sa jasnim, sigurnim i odmjerenim stavom.\nKandidat koalicije SNSD-DNS-SP za srpskog člana Predsjedništva BiH Željka Cvijanović rekla je da vlast, koju će predvoditi SNSD, neće smanjivati plate niti penzije, nego će ih povećati kada se steknu prve pretpostavke za to.\n"Nakon naše posjete Rusiji znamo da će se one steći. Želimo da se opština Trnovo vrati u život, da završimo šta smo započeli ovdje i da otpočnemo nove projekte", poručila je Cvijanovićeva.\nOna je naglasila da će u Predsjedništvu BiH braniti interese Republike Srpske, tamo gdje je za to potrebna čvrsta ruka.\n"Kao premijer donosila sam teške odluke, ali nikada nisam napravila nijednu stratešku grešku. Nisam čovjek kompromisa kada je riječ o Republici Srpskoj. Nama treba uvjerljiva pobjeda, a Trnovo mora da bude dio velike pobjede SNSD-a", naglasila je Cvijanovićeva.\nNosilac liste kandidata SNSD-a za poslanika u Narodnoj skupštini Republike Srpske iz Izborne jednice osam Milorad Jagodić rekao je da je potrebno nastaviti započete projekte koje je pomagala Vlada Srpske u Trnovu, te nastaviti ulagati i ohrabriti biznis ideje da bi se obezbijedila radna mjesta i narod opstao na ovom području.\nNosilac liste kandidata SNSD-a za poslanika u Predstavničkom domu Parlamentarne skupštine BiH iz Izborne jednice tri Lazar Prodanović rekao je da će ministri koje bude predložio mandatar za sastav nove Vlade Srpske raditi isključivo u interesu i za razvoj Republike Srpske i da neće biti "tuđi poslušnici".\n"Cilj je da bude više državnosti Srpske, kao i onemogućavanje prenošenja nadležnosti sa nivoa Srpske na nivo BiH. Bez jake Republike Srpske nema ni budućnosti srpskog naroda, a to mogu dati naši kandidati", rekao je Prodanović.


Šeik u Vili Gorica ostavio bakšiš od 50.000 dolara! – SodaLIVE.ba | Lukavački info portal\nŠeik u Vili Gorica ostavio bakšiš od 50.000 dolara!\nArapski prinčevi i članovi kraljevske porodice Ujedinjenih Arapskih Emirata, prilikom svojih boravaka u Crnoj Gori za proteklih nekoliko godina, pokazali su se kao prava “balkanska gospoda”.\nSve koji su bili u prilici da im budu na bilo kakvoj usluzi uvjerili su da su nam po mentalitetu bliži od hladnih i strogo poslovnih Evropljana, prenose Novosti.rs.\nNaviku arapskih prinčeva da u torbama nose dolare u kešu, kako bi častili svoje domaćine, potvrdio je i krunisani princ Abu Dabija šeik Muhamed bin Zajed al Nahjan protekle nedjelje, kada je, po slobodnoj procjeni, zaposlenima u Vili “Gorica” gdje je večerao i spavao, ostavio oko 50.000 dolara u kovertama!\nPokazao je da, uz Orden Velike crnogorske zvijezde, koju mu je uručio predsjednik Filip Vujanović, može ponijeti i epitet koji se u Crnoj Gori i na Balkanu naročito cijeni – da je veliki “džek”.\nPrinc je, boraveći svega jednu noć u Podgorici, častio redom zaposlene koji su ga dočekali i služili, od obezbjeđenja do konobara i kuhara. Uoči dolaska tražio je spisak, a čovjek iz njegove pratnje podijelio je koverte u kojima je, pojedinačno, bilo od 1.000 do nekoliko hiljada dolara.\nŠeik Sultan bin Kalifa bin Zajed al Nahjan je osvojio naprečac simpatije domaćina još 2008, kada je boraveći u Budvi i najavljujući investicije u „Budvansku rivijeru“ častio cjelokupno osoblje hotela.\nNekoliko puta je slao svog čovjeka po nove koverte, kako nekoga ne bi preskočio – priča nam sagovornik koji je i tada bio prisutan prilikom posjete arapske kraljevske porodice.\n“Častio je sve redom, konobare, kuhare, sobarice, momke koji nose kofere, obezbjeđenje… Ne znam da li su u svim kovertama bili isti iznosi, znam da je u pojedinim bilo po 2.000 dolara”, dodao je.


NATO zatražio od Rusije da poštuje obaveze sporazuma „Otvoreno neba“ - Blok vesti\nNaslovna Iz minuta u minut NATO zatražio od Rusije da poštuje obaveze sporazuma „Otvoreno neba“\nNATO zatražio od Rusije da poštuje obaveze sporazuma „Otvoreno neba“\nGeneralni sekretar NATO Jens Stoltenberg pozvao je večeras Rusiju da poštuje obaveze i saradjuje u nadgledanju svojih vojnih aktivnosti u cilju spasavanja međunarodnog sporazuma "Otvoreno neba" (Treaty of Open Skies) iz kojeg SAD prete da će se povući.\nFoto: pixabay / NATO\n"Povratak Rusije poštovanju sporazuma predstavlja najbolji način očuvanja prednosti tog dogovora", rekao je Stoltenberg posle hitnog video sastanka ambasadora zemalja članica NATO-a.\nStoltenberg tokom sastanka nije pomenuo deklaraciju koju je danas potpisalo deset evropskih zemalja. Te zemlje izražavaju žaljenje i zabrinutost zbog američke najave o povlačenju iz sporazuma.\nAmeričko povlačenje iz sporazuma bi trebalo da stupi na snagu za šest meseci, ali je Vašington saopštio da je spreman da ponovo razmotri odluku ako Rusija u potpunosti poštuje dogovor.\n"Čvrsto smo opredeljeni očuvanju kontrole naoružanja, razoružanja i efikasnog neširenja oružja na medjunarodnom nivou", rekao je Stoltenberg.\nPrema njegovim rečima, Rusija već nekoliko godina uvodi ograničenja nadletanja, što nije u skladu sa sporazumom. Ograničenja se posebno odnose na nadletanje Kalinjingrada i područja u blizini granice sa Gruzijom.\n"Ruska selektivna primena obaveza sporazuma dovela je do podrivanja tog važnog dogovora o bezbednosti i stabilnosti evrnoatlantskog regiona", dodao je Stoltenberg.\nPrema njegovim rečima, NATO ostaje otvoren za dijalog u okviru Saveta NATO-Rusija.\nMoskva optužuje Vašington da seje razdor\nRuske vlasti danas su optužile SAD da seju razdor među saveznicima nakon što su najavile da će se povući iz međunarodnog sporazuma "Otvoreno nebo" (Treaty of Open Skies) koji omogućava uzajamnu proveru vojnih aktivnosti.\n"SAD seju razdor i nesigurnost medju sopstvenim saveznicima donošenjem takvih odluka. Ta zemlja ignoriše stav mnogih članica NATO-a i drugih zemalja potpisnica sporazuma", rekao je pomoćnik šefa ruske diplomatije Sergej Rjabkov.\nRuski zvaničnik je ocenio da su uslovi koji nameću SAD "neosnovani", "apsolutno i kategorično neprihvatljivi" i nemaju nikakvog smisla.\n"Spremni smo da nastavimo dijalog i pronadjemo dogovor, ali nećemo da pristanemo na ono što je formulisao Vašington", dodao je Rjabkov.\nDrugi zvaničnik ruskog Ministarstva inostranih poslova Aleksandar Gruško izjavio je ranije danas da će Rusija nastaviti da poštuje sporazum bez obzira na američku odluku.\nPodsetimo, SAD su juče obavestile druge vlade – partnere da se povlače iz međunarodnog sporazuma "Otvorena neba" (Open Skies Teraty) koji predviđa dopuštanje izviđačkih letova nenaoružanih letelica iznad teritorije zemalja-potpisnica i to zbog toga što sporazum krši Rusija.\nOvakvu odluku SAD-a osudila je Rusija ocenivši to kao "udarac" bezbednosti Evrope.\nPrethodni tekstInsajder debata: Ima li fer izbora bez slobode medija? (PROMO)\nSledeći tekstŽELITE DA SKIDATE STORIJE I FOTOGRAFIJE SA INSTAGRAMA? Evo kako najlakše i najbrže možete da obavite ovu akciju!


Pošta Srbije podstiče osposobljavanje i zapošljavanje mladih informatičara\nBeta 24. decembra 2021. 10:15\nPošta Srbije uključila se u program podsticanja zapošljavanja mladih „Mojaprva plata“ Vlade Srbije i angažovala četiri kandidata, saopštilo je danas to javno preduzeće.\nKandidati će, kako je navedeno, tokom narednih devet meseci, u Funkciji informacionih tehnologija, elektronskih komunikacija i razvoja Pošte Srbije u Beogradu i Kragujevcu, sticati znanja, veštine i kompetencije za samostalan rad na poziciji programera.\n„Pošta obezbedjuje uslove za rad i kvalifikovane mentore za osposobljavanje kandidata za samostalan rad“, navodi se u saopštenju.\nShodno ubrzanom razvoju digitalizacije i kreiranju novih digitalnih servisa, Pošta se, kako je navedeno, opredelila za kandidate sa obrazovanjem iz oblasti informacionih tehnologija, koji će pored sticanja radnog iskustva u jednom od najvećih poslovno-logističkih sistema u zemlji, imati priliku i da doprinesu realizaciji najaktuelnijih informaciono-komunikacionih projekata.\nNovak Đoković kupio 80 odsto danske firme za razvoj tretmana za Covid\nVojska Srbije će reagovati na pokušaje ugrožavanja građana na KiM\nMarija Stevanović prva stigla do krsta na Savskoj promenadi\nĐorđe Lukić najbolji u plivanju za Časni krst u Zemunu


Tri zlatinka- za blagostanje, u prvoj zajedničkoj česnici u Užicu - Portal Pasaž\nTri zlatinka- za blagostanje, u prvoj zajedničkoj česnici u Užicu\nPosted: 7. januara 2018. u 18:51 / by Milunka Nikolić / comments (0)\nUžice je, prvi put ove godine, imalo zajedničku česnicu, deo tradicije našeg naroda povodom Božića, koje je, kao i mnogi gradovi u Srbiji, postao masovni običaj namenjen, pre svega- deci. Nakon jutarnje liturgije u ckrvi Svetog Đorđa, u centru Užica, česnica sa tri zlatnika, simbolima blagostanja, podeljena je među građanima, a među njima su najbrojniji bili učenici OŠ Kralja Petra II, ali i deca i građani koji su prisutvovali liturgiji ili ovim povodom došli ispred crkve. Prvi zlatnik našao je Kristijan Katić, učenik petog razreda OŠ Kralj Petar II, koji je rekao da je „srećan“ zbog ovog dobitka „jer su mu svi pričali da to znači sreću tokom godine“, a da je njegova najveća ovogodišnja želja „da bude dobar đak u školi“, ali i „da uspe u životu“. Dva zlatnika su dar Grada Užica, a jedan je poklon zlatare „Karat“ koja se na ovaj način pridružila darivanju Užičana.\nPoželevši sugrađanima da u miru i veselju provedu praznik, uz tradicionalni pozdrav „Mir Božiji, Hristos se rodi“, gradonačelnik Užica, Tihomir Petković je rekao da se nada da će ovaj običaj zajedničkog lomljenja česnice postati tradicija. Takođe, izjavio je da je zadovoljan odzivom bez obzira što je bilo malo vremena za pripremu, budući da su se na ovaj događaj odlučili u jako kratkom vremenu pred Božić, ali i izrazio zahvalnost kompaniji „Sreten Gudurić“ koja je u, takođe u kratkom vremenu uspela da napravi česnicu, kao i zlatari „Karat“.\nUz molitvu i pozdravi govor sveštenstva crkve Svetog Đorđa u kome je istaknuto da je „ponavljanje majka nauke“ i da uvek i u svakoj prilici „treba sebi i drugima ponoviti značaj očuvanja tradicije, običaja, jezika i kulture, sve ono u mnoštvu naroda jedan narod čini posebnim“, lomljenje česnice prošlo je u duhu praznika: bez obzira na veliki broj okupljenih, nije bilo nereda, guranja ili bilo kakvog drugog incidenta uobičajenog u sličnim situacijama.


Brajović primio ambasadore EU\nBy Newsroom / Објављено на: May 27, 2019\nAmbasador Rumunije u Crnoj Gori, Ferdinand Nagy, izjavio je na sastanku ambasadora država članica EU sa predsednikom Skupštine Crne Gore, Ivanom Brajovićem, da je želja Crne Gore da postane deo porodice EU.\nOn je naglasio da države članice mogu postići mir i blagostanje u Evropi samo ako deluju zajedno.\n„Želimo da EU bude moćna, ujedinjena, kohezivna, funkcionirajući tako da ni jedan grad ili regija ne bude zanemarena. Ukratko, bolji život za sve. Evropski parlament će definitivno doprineti evropskoj budućnosti, kao što crnogorski parlament radi za budućnost vaše zemlje. Parlamenti su najdemokratskije institucije svugde u svijetu, one moraju biti središta gde se donose pozitivni zakoni. Stoga je veoma važno da se uspostave sva tela koja donose odluke”, rekao je Nagy.\nKada je reč o proširenju, crnogorski parlament igra ključnu ulogu, ističe Nagy.\nRezultati izbora za Evropski parlament, politike proširenja, kao i aktuelnosti u Crnoj Gori i napredak koji je napravljen u pregovaračkom procesu bile su teme sastanka.\nIvan Brajović je rekao da, zahvaljujući postignutim rezultatima, Crna Gora stoji na prvom mestu za članstvo u EU, a definitivno ne razmišlja o rokovima. On je istakao da je članstvo zemalja zapadnog Balkana preduslov stabilne, mirne i prosperitetne Evrope. Naglašavajući svoje posebnosti i naglašavajući postignute rezultate, Brajović je rekao da Crna Gora može samo učiniti evropsku zajednicu bogatijom.\n„Siguran sam da ćete se složiti da smo se pokazali kao deo evropskog sistema vrednosti sa našom predanošću i ponašanjem“, rekao je Brajović.\nPosebno je naglasio da su svi članovi parlamenta preuzeli jednaku odgovornost za efikasno funkcionisanje vlade.\n„Rekao sam toliko puta – funkcionalnost parlamenta i kvalitet rada parlamenta ne zavisi samo od njenog položaja. Svi poslanici imaju jednaku odgovornost za vršenje svih nadležnosti parlamenta. Čvrsto verujem da će opozicija pokazati zrelost i spremnost da svi stvorimo bolje izborno okruženje i još bolje izborno zakonodavstvo“, rekao je Brajović.\nBrajović je također rekao da Crna Gora ne računa na bilo kakvu korist ili prečicu u ostvarivanju svojih krajnjih ciljeva.\n“Međutim, očekujemo objektivno razmatranje postignutih rezultata i trenutnih okolnosti. Ključna evropska politika ne sme se dovesti do birokratskog ponavljanja: standardi moraju biti ispunjeni. Svaka specifičnost mora biti identifikovana i priznata, te je potrebna pomoć u ispunjavanju kriterija. Prvo i najvažnije, EU je ideja koja zahteva viziju i promoviše zajedništvo. Dakle, one političke snage na Zapadnom Balkanu koje su zaista evropske zaslužuju nedvosmislenu podršku”, rekao je Brajović.


Radio prenosi: Advantec predstavlja Hyterin Full Duplex Radio\nRadio prenosi za hitne slučajeve i spasavanje: ADVANTEC nas upoznaje sa Hyterinim Full Duplex DMR radijima\nU radio-prenosima za hitne slučajeve i spasavanje, Hytera predstavlja izvrsnost, a ADVANTEC, distributer za Italiju, predstavlja nam dalji implementirani model\nU svet profesionalnih mobilnih radio komunikacija sa Hyterom MD785i: prezentacija Cristiana Bernarda iz ADVANTEC-a\nHytera je jedan od najpoznatijih svetskih proizvođača radio sistema: snabdeva spasioce širom sveta mobilnim radio stanicama i TETRA, DMR i LTE dvosmernim radijima, takođe u verzijama sa više načina rada.\nJedna varijanta iznad svega koja se ističe po ažuriranjima koja su dodatno poboljšala njegove performanse je ekskluzivna „FD“ verzija čuvenih radija, koju već naširoko koriste Crveni krst, Alpska spasilačka i vatrogasna brigada.\nOd jednostavne funkcionalnosti korisničkog interfejsa koji ga je zavoleo spasiocima do kvaliteta materijala, koji garantuju visoke performanse kada je situacija komplikovana do granice nemogućeg, Hytera je dodala i druge implementacije.\n„Novine koje je Hytera lansirala na tržište“, kaže Cristiano Bernard ADVANTEC CEO, koga smo upoznali na Reas 2021, „pre svega su se ticali funkcije FULL DUPLEX, inovacije koja se prošle godine odnosila samo na UHF opseg, a ove godine , uključuje i VHF frekvencijski opseg, koji se najviše koristi u Italiji.\nKada govorimo o Hytera FULL DUPLEX, govorimo o radio aparatima sa SFR, Single Frequency Repeater, funkcijom: mobilni i prenosivi uređaji koji mogu da deluju kao repetitor na direktnoj frekvenciji.\nHytera radio uređaji su jedini DMR (Digital Mobile Radio) terminali na svetu sa Full-Duplex funkcijom: ova funkcija je u prošlosti bila dostupna samo sa TETRA tehnologijom”.\nFunkcionalnost punog dupleksa omogućava komunikaciju u oba smera istovremeno, prenoseći na prvom vremenskom slotu i primajući u drugom.\nPOSETITE ADVANTECOV ŠTAND NA EMERGENCY EXPO I OTKRITE SVET RADIO PRENOSA\nADVANTEC: „Ovi radio aparati takođe omogućavaju interkonekciju sa fiksnom ili mobilnom telefonskom mrežom“\nNovi automobilski radio Hytera MD785i DMR, koji dopunjuje prenosive radio stanice PD985 sa opcionom SFR funkcijom, rezultat su dizajna koji omogućava veoma brzo vreme prebacivanja TX i RX i mogu da rade kao pravi repetitor, ali na jednoj frekvenciji uživo!\nI ovo se ne odnosi samo na glas, već i na poruke, GPS pozicije, telemetriju i još mnogo toga.\nU najtežim scenarijima spasavanja, ove karakteristike mogu doneti veliku razliku u životu spasenog građanina i spasioca.\nVrh telekomunikacija za hitne slučajeve i spasavanje: ADVANTEC bira Emergency Expo\nMedicinsko savetovanje za događaje i obuku prve pomoći: DMC Dinas medicinski konsultanti na Emergency Expo\nGarda Emergenza je na vanrednom sajmu: Na štandu istorija i aktivnosti ovog dobrovoljnog udruženja\nАир Амбуланцехитна помоћцивилна одбранацивилна заштитаватрогасцихеликоптерХЕМСКлизач\nSAD, studija analizira smrt dece povezane sa lekovima protiv kašlja i prehlade


Otvara se centar za mlade poljoprivrednike - Domaćinska kuća\nOtvara se centar za mlade poljoprivrednike\nIlustracija: Festival sira u Domu omladine, foto: Aleksandra Milič,Domačinska kuća\nKancelarija za mlade Nova Varoš učestvuje u projektu ”Poljoprivreda je spremna za inovacije (AGRI): prema održivom sistemu podrške mladima u poljoprivredi u Srbiji ”, koji sprovodi Omladinski klub Novi Pazar u partnerstvu sa Udruženjem mladih agronoma. Projekat je finansiran sredstvima Evropske unije i ko-finansiran sredstvima Vlade Republike Srbije i traje ukupno 18 meseci.\nPrema rečima koordinatorke Kancelarije za mlade Aleksandre Todorović projekat AGRI doprineće smanjenju nezaposlenosti među mladima kroz jačanje lokalnih aktera za podršku mladima u poljoprivredi. Ona navodi da projekat nastoji da poveća zapošljivost mladih poljoprivrednika razvojem novih usluga prilagođenih njihovim potrebama.\n– Glavna ideja ovog pilot projekta je da se maksimalizuje angažovanje lokalnih poljoprivrednika i mladih poljoprivrednika iz udaljenih i nerazvijenih područja, osnivanjem Savetodavnog centra za mlade poljoprivrednike u okviru lokalne kancelarije za mlade u 15 opština u Srbiji, koji će pružati podršku mladima koji su zainteresovani ili već imaju karijeru u poljoprivredi, da svoju karijeru pokrenu ili unaprede – kaže Alensandra.\nIako često nasleđuju zemljište ili čak već razvijenu farmu, mladi poljoprivrednici nemaju kompetencije relevantne za pokretanje sopstvenog posla u poljoprivredi ili profitabilno nastavljanje postojećeg. Stoga mladi iz ruralnih područja ostaju bez posla sa tendencijom dugotrajne nezaposlenosti koja ima posledice za celo društvo.\n– Pored toga, nedostaju im, često, prenosive kompetencije zbog činjenice da formalno obrazovanje još uvek ne podrazumeva ove veštine kao deo predmetnih kurikuluma.Sve navedene kompetencije su ključne za pokretanje vlastitog posla i samozapošljavanje. Sa druge strane, mladi ljudi imaju veliki potencijal podvučen fleksibilnošću, brzim učenjem i kreativnošću. Poljoprivreda nudi brojne mogućnosti za otvaranje novih preduzeća ili za poboljšanje postojećih, gde mladi ljudi svojom kreativnošću i izgrađenim poljoprivrednim i preduzetničkim kompetencijama predstavljaju savršene resurse – isitče koordinatorka KZM Aleksandra Todorović.\nJedinstvenost ovog pilot projekta leži u činjenici da će se te kompetencije mladih graditi kroz posebne prilagođene planove i programe, koji će kombinovati neformalno obrazovanje o preduzetništvu i poljoprivrednim kompetencijama, zajedno sa metodologijom rada za mlade u kojoj će mladi takođe steći prenosive kompetencije kao što liderstvo, kreativnost, rešavanje problema, istraživanje potreba zajednice i komunikacija.\nMladi poljoprivrednici, nova varoš, Poljoprivreda\nPrevPrethodnaFakultetima i školama 25 miliona dinara\nSledećaLukini čajevi unosan biznisNext\nKonkurs Pokrajinskog sekretarijata za poljoprivredu za podršku mladim u ruralnim područjima\nFormiran Odsek za poljoprivredu i ruralni razvoj


2. oktobar 2019. Predsednica Narodne skupštine Maja Gojković i predsednik Predstavničkog doma Parlamenta Češke Republike Radek Vondraček\nGojković se sastala sa Vondračekom\nPredsednica Narodne skupštine Republike Srbije Maja Gojković sastala se danas sa predsednikom Predstavničkog doma Parlamenta Češke Republike Radekom Vondračekom, koji boravi u dvodnevnoj zvaničnoj poseti Republici Srbiji, na poziv predsednice Parlamenta Srbije.\nGojković i Vondraček su istakli da su bilateralni odnosi tradicionalno dobri, kao i da dve države i dva naroda veže prijateljstvo i saradnja duža od 100 godina, a da danas postoji intenzivan dijalog na svim nivoima zasnovan na toj bliskosti. Ukazali su da nedavna poseta predsednika Češke Miloša Zemana Srbiji, kao i predstojeće učešće predsednika Srbije Aleksandra Vučića u okviru sastanka Višegradske grupe potvrđuje opredeljenost dve države da dodatno učvrste odnose.\nGojković i Vondraček su izrazili spremnost za jačanje parlamentarnih veza i ukazali na činjenicu da je u kratkom vremenu nakon posete predsednice Skupštine Srbije Češkoj došlo do uzvratne posete, što potvrđuje zajedničku posvećenost da se intenzivira parlamentarna saradnja.\nGojković i Vondraček su se saglasili da posebno ima prostora za saradnju na nivou radnih tela, ne samo u oblasti spoljnih i evropskih poslova, već i poljoprivrede, privrede, zaštite životne sredine, kulture, kao i poslaničkih grupa prijateljstva.\nGojković je istakla važnost produbljivanja saradnje stalnih delegacija u međunarodnim parlamentarnim organizacijama, posebno u okviru Interparlamentarne unije. Istakla je da je predstojeće 141. zasedanje Interparlamentarne unije u Beogradu 13–17. oktobra, na kome očekujemo i delegaciju Parlamenta Češke, prilika za dodatan razvoj parlamentarne saradnje i dijaloga, posebno imajući u vidu da se obeležava 130 godina postojanja ove međunarodne parlamentarne organizacije.\nGojković i Vondraček su razgovarali o mogućnosti da u okviru sastanaka Višegradske grupe na parlamentarnom nivou, učestvuje i Srbija, a Vondraček je ukazao da Češka Srbiju smatra prirodnim partnerom.\nGojković je zahvalila Vondračeku na aktivnoj, iskrenoj i kontinuiranoj podršci Češke i Višegradske grupe evropskim integracijama Srbije, a predsednici dva parlamenta su se saglasili o značaju nastavka politike proširenja uprkos izazovima pred EU. Gojković je naglasila da Srbija nastavlja sa reformama na liniji procesa evropskih integracija i podizanja ukupnih standarda institucija i društva.\nPredsednica Skupštine Srbije je ukazala da podrška Češke evropskim integracijama nije samo deklarativna, već se ogleda i kroz realizaciju mnogih projekata pomoći u procesu pristupanja. Vondraček je istakao da je proširenje EU jedna od najvažnijih tema kojima se bavi Višegradska grupa, kao i da Srbija pripada Evropi, te da je pristupanje važno ne samo za Srbiju već za obe strane.\nGojković je upoznala Vondračeka sa situacijom na Kosovu i Metohiji, ukazala na konstruktivnost Srbije i posvećenost dijalogu, kao i na niz jednostranih poteza Prištine, koji su doveli do blokade procesa dijaloga. U tom kontekstu zatražila je podršku Češke dijalogu.\nGojković i Vondraček su se saglasili o značaju ekonomske saradnje i pozdravili rast trgovinske razmene, koja je prošle godine prvi put prevazišla obim od milijardu evra, kao i porast investicija iz Češke u Srbiju.\nVondraček se u okviru posete obratio narodnim poslanicima na Posebnoj sednici Narodne skupštine, a sa predsednicom Parlamenta je obišao i izložbu fotografija u centralnom holu Doma Narodne skupštine, posvećenu 30. godišnjici Plišane revolucije.\nSreda, 2. oktobar 2019. | izjave za medije predsednice Narodne skupštine i predsednika Predstavničkog doma Parlamenta Češke Republike 02.10.2019.


Sve pogodnosti koje su korisnici Androida imali još ranije kada je u pitanju čuvanje i deljenje fajlova, sada konačno imaju i zaljubljenici u mobilne uređaje iz Apple-a. Sa novim iOS 8 operativnim sistemom koji je Apple lansirao još prošle godine, sistem deljenja različitih datoteka znatno je poboljšan, a mogućnost koju je doneo novi update za Dropbox samo je upotpunio rad sa fajlovima na iOS-u.\nIz Dropboxa je stigla ažurirana verzija za pomenuti operativni sistem, a korisnici su u mogućnosti da putem nove opcije “Save to Dropbox” sačuvaju određene vrste fajlova sa drugih aplikacija koje rade na iOS-u i sastavni su deo Apple-ovog sistema za deljenje sadržaja. Čini se da je ova funkcija pogodna samo za fotografije, ali korisnici mogu sačuvati i druge fajlove, te da lakše i brže odrade upload pojedinačnih fotki na Dropboxu, umesto celokupnog albuma sa telefona.\nDropbox kao standardni sistem deljenja fajlova?\nJasno je da će mnoge aplikacije sa raznim sadržajem podržavati Dropbox kao standardni sistem deljenja i čuvanja fajlova. Vremenom, Dropbox se probio na prvo mesto kada su u pitanju Cloud memorijski prostori, te će u narednom periodu još više uticati na proces razmene podataka u radnom okruženju.\nAžurirana aplikacija dostupna je već danas u App Store-u.


Janko Simović potpisao za Mladost, stiglo i pojačanje iz Rada - Vijesti.me\nISKUSNI ŠTOPER OSTAJE U CRNOGORSKOM FUDBALU\nJanko Simović potpisao za Mladost, stiglo i pojačanje iz Rada\n"Mladost je zaključila spisak pojačanja za januarski prelazni rok", saopšteno je iz kluba\nDoskorašnji štoper Budućnosti Janko Simović karijeru nastavlja u komšiluku - do kraja sezone će nositi dres Mladosti.\nSimoviću je 15. januara istekao ugovor sa aktuelnim šampionom, a da nema ništa od nastavka saradnje postalo je jasno kada se nije pojavio na prozivci, prvoj od kada je u klub došao novi trener Vladimir Vermezović.\n"Simović je trebalo da se pojavi na prozivci, ali nije došao", rekao je Vermezović 10. januara.\nU međuvremenu, 30-godišnji defanzivac je pokušao da nađe inostrani angažman, a danas je Mladost objavila da je potpisao i da će putovati s ekipom sjutra u Antaliju na drugi dio sezone.\nIskusni defanzivac je ljetos za Budućnost odigrao dvije veoma dobre utakmice protiv Partizana u kvalifikacijama za Ligu šampiona, a u karijeri je nastupao i za Mogren, Dinamo i Arsenal iz Kijeva, Lovćen i tajlandski PTT Rajong.\nKlub je u saopštenju objavio i da je doveo dosadašnjem napadača Rada 20-godišnjeg Luku Ratkovića, a juče su stigli lijevi bek Dario Tomić i vezista Jovan Nikolić.\n"Mladost je zaključila spisak pojačanja za januarski prelazni rok", saopšteno je iz kluba.\nDa nece i on ka Ljulja da daje pare na kamatu?\ngligorov 9 mjeseci i 3 nedjelje\nKad Šile može da dava za Deja što Ljulja ne može da dava za Šila :P\n24mosa 29.1.2018 20:14\nkojeg Siva druze?\ndejan444 9 mjeseci i 3 nedjelje\nDali je moguce da ni BUDUCNOST ni MLADOST ni SUTJESKA nisu doveli nijednog mladog igraca ...ko ce da gleda ovu ligu 30 + godina ... pa jeste li vi normalni ..


Irinej: Da ovaj Božić donese mir i slogu - Sputnjik Srbija\n18:35 06.01.2018 Preuzmite kraći link\nPatrijarh je u obraćanju okupljenim građanima poručio da ovaj najveći i najradosniji hrišćanski praznik treba da ispuni naša srca i domove, a da svetu i našoj zemlji donese mir i slogu, mir koji je, kako kaže, Hristos doneo svojim rođenjem.\n„Mi večeras slavimo rođenje sina Božjeg, rođenje onoga koji želi da nas preporodi i obnovi sliku Božju u nama, jer smo mi ikona i slika Božja, jer smo mi mali bogovi u telu zemaljskom“, poručio je Irinej.\nOn je pozvao majke da rađaju i na taj način ispunjavaju svetu zapovest Božju, istakavši da to nije samo njihova dužnost, već i velika čast.\n„Biti saradnik Božji u stvaranju i rađanju novog života koju je samo Bog namenio roditeljima i majkama je velika čast. Rađajte se i množite i napunite zemlju“, rekao je patrijarh i dodao da „ovaj glas Božji treba da čuju sve majke i da se raduju što im je Gospod dao tu čast što se majkom nazivaju“.\nPatrijarh Irinej je čestitao svim vernicima koji obeležavanju Badnji dan i Božić, tradicionalnim pozdravom „Mir Božji, Hristos se rodi“.\n„Neka je srećan Badnji dan i blagosloven najradosniji i najveći praznik povodom Hristovog rođenja“, rekao je patrijarh.


Foto: Twitter | Odbijena žalba Partizana, Crvena zvezda šampion\nSrna 18.06.2019 19:10\nBEOGRAD - Direktor Košarkaške lige Srbije Leon Deleon odbio je žalbu Košarkaškog kluba "Partizan" i registrovao postignuti rezultat na utakmici finala Superlige Srbije, čime je "Crvena zvezda" i zvanično osvojila 20. titulu nacionalnog šampiona.\nIako se u zvaničnom saopštenju Košarkaške lige navodi da su sudije previdjele grešku u koracima koju je napravio košarkaš "Zvezde" Bili Beron pri postizanju pobjedonosnog koša, žalba "Partizana" je odbijena.\nOsim toga, "Partizan" je kažnjen sa 102.000 dinara (oko 860 evra) jer je na teren bačen veliki broj sitnih tvrdih predmeta i dvije petarde, kao i što je u publici zapaljena baklja.\nNovčane kazne od 12.000 dinara oko 100 evra/ dobili su košarkaši "Partizana" Novica Veličković i "Crvene zvezde" Muhamed Faje, zbog dosuđenih tehničkih grešaka, prenosi RTS.\nPobjedom u četvrtom meču finala Superlige Srbije košarkaši "Crvene zvezde" osvojili su sinoć petu uzastopnu titulu državnog prvaka. "Zvezda" je do treće pobjede došla košem Bilija Berona u posljednjoj sekundi, savladavši tako "Partizan" rezultatom od 75:76.\nTrinkijeri: Nema umora, teška utakmica pred nama\nMarković ispisao istoriju Evrokupa\nUbjedljiva pobjeda Primorske za prvi poraz Partizana u sezoni\nTomić: Rezultat naše pobjede - primljenih 56 poena\nObradović: Ostao sam bez reči, prvi put za 27 godina\nAdetokumbo: Na SP sam se osjećao kao zatvorenik


RTCG - Radio Televizija Crne Gore - Nacionalni javni servis :: Društvo :: Konsolidovali finansije, izbjegli nova zaduženja\nGRADONAČELNIK CETINJA 25. 03. 2019. 07:31 >> 07:16 0\nKonsolidovali finansije, izbjegli nova zaduženja\nGodina je, ako se sagledava sa poslovnog aspekta, kratak period da bi se postigao uspjeh kakav svi očekuju, ali je svakako adekvatan za razumijevanje situacije i donošenje odluka u kom pravcu bi trebalo grad da se razvija. Bez obzira na sve, zadovoljan sam postignutim, jer smo za godinu konsolidovali finansije, ostvarili značajne uštede, izbjegli nova zaduženja i vratili dio duga, vodeći uz to računa o potrebama zajednice, kaže gradonačelnik Cetinja Aleksandar Kašćelan.\nFunkciju prvog čovjeka prijestonice Kašćelan je preuzeo krajem prošle godine. Kaže da im je najveća prepreka u ostvarivanju zacrtanog cilja "birokratizovani i spori sistem na nacionalnom i lokalnom nivou, koji troši vrijeme na brojne procedure, koje moramo poštovati da bismo projekte realizovali, ali ih mi uspješno savladavamo i radimo posvećeno".\nKašćelan u intervjuu za Pobjedu ističe da su se od početka mandata usredsredili na konsolidaciju finansija.\n“Nezavisna eksterna revizija je konstatovala dug prijestonice od 24,6 miliona eura, a za preduzeća čiji je osnivač dug od 13 miliona eura. Prijestonica se u 2018. godini nije zadužila ni cent, uspjeli smo da ostvarimo uštede na svim nivoima od 40 odsto, a redovni godišnji revizorski izvještaj, koji nas ubrzo očekuje, pokazaće koliko smo smanjili dug”, dodao je on.\nIstakao je da su planom razvoja prijestonice postavili ambicioznu agendu infrastrukturnih projekata, čija bi realizacija trebalo da unaprijedi kvalitet života građana i da da podstrek privrednom razvoju grada.\n“Za nas je kapitalni projekat, i najveća investicija, izgradnja fudbalskog stadiona vrijednog gotovo devet miliona eura, čiji je ostvareni procenat realizacije prošle godine iznosio preko 90 odsto. Važan projekat nam je rekonstrukcija gradske vodovodne mreže investicija vrijedna 4,6 miliona eura. Od tog iznosa, ove godine 750.000 eura biće upotrijebljeno za izgradnju i rekonstrukciju gradske vodovodne mreže. Kako bismo uspješno i konačno riješili vodosnabdijevanje Cetinja, uložićemo i dodatnih 750.000 eura za rekonstrukciju distributivnog cjevovoda Velja Gora Lašor, a za taj posao već imamo izvođača”, dodao je on.\nTakođe je naveo da su u toku prošle godine bili, kroz filantropske aktivnosti, podrška bolnici “Danilo I da nabavi novu medicinsku opremu i sanira dugogodišnje probleme.\n“Ove godine nam je rekonstrukcija stare dječje bolnice među prioritetima. Značajna sredstva biće uložena i u unapredenje gradskih, lokalnih i nekategorisanih puteva. Raspisani su tenderi za tri gradske saobraćajnice i za probijanje i rekonstrukciju seoskih puteva. U 2018. godini uložili smo više od pola miliona za puteve u seoskom području opštine. Intenzivno radimo i na razvoju koncepta “pametni grad, i na kreiranju nove turističke ponude, jačanjem manifestacionog turizma, i dovođenjem navećeg regionalnog muzičko-gastronomskog festivala “Montenegro Beer Fest”, dodao je Kašćelan.\nKao najveći izazov navodi otvaranje novih radnih mjesta.\n“Kupovina Oboda otvara mogućnosti za nove poslovne partnere, a time i za nova zapošljavanja. Značajne aktivnosti posvećene su i kupovini lokacije u istorijskom jezgru grada, gdje bi trebalo nanovo da bude izgrađen najstariji crnogorski hotel “Lokanda, koji je srušen nakon zemljotresa 1979. godine. Posvećeni smo i završetku fudbalskog stadiona, ali i nastavku podrške izgradnji stanova za socijalne kategorije i zaposlene u kulturi, policiji i prosvjeti. Cilj nam je da u potpunosti valorizujemo privredne, turističke i kulturne potencijale Cetinja”, dodaje Kašćelan.\nNa pitanje jako komentariše javne ocjene vašeg koalicionog partnera SD-a o doprinosu u resorima u kojima rukovode njegovi kadrovi na Cetinju, gradonačelnik Prijestonice kaže da je to politički amaterizam, lišen svake logike.\n"Svakome iole politički pismenom jasno je ko donosi odluke i ko osmišljava poslovne aktivnosti prijestonice, koje nikako ne mogu biti proizvod jednog čovjeka, ma koliko umješan on bio. Ako je sve ovo zbog političkih poena, sretno im bilo, ali mislimo da smo mogli na drugačiji način govoriti o zajedničkim upjesima. Smatram da ne bi bilo na odmet da se u političkim odnosima držimo poznate izreke koju je naš narod prihvatio da je čojstvo kad braniš drugog od sebe, a ne obratno”, zaključuje on.


Desetine američkih špijuna ubijeno zbog lošeg komunikacijskog sistema CIA\nVesti, 05.11.2018, 11:00 AM\nLoš sistem za online komunikaciju koji je razvila CIA bio je izložen Googleovim web crawlerima, što je dovelo do ubistava na desetine špijuna.\nNeimenovanu platformu otkrila je iranska obaveštajna služba, kojoj su dvojica dvostrukih agenata otkrila sajt na kome su komunicirali sa svojim rukovodiocima iz CIA. Google pretrage su im omogućile da pronađu i druge tajne web sajtove CIA i tako razotkriju celu špijunsku mrežu.\nSve je počelo 2009. godine kada je Teheran počeo da traži američke krtice pošto je Obamina administracija objavila da je otkriveno tajno podzemno postrojenje za obogaćivanje urana.\nPosledice su se osetile globalno, najverovatnije zato što je Iran svoje obaveštajne podatke podelio sa Kinom, što je na kraju dovelo do egzekucije 30 špijuna CIA koje je izvršio Peking i kolapsa tamošnje špijunske mreže CIA.\nOvaj "katastrofalni" lanac događaja doveo je do toga da je u jednom trenutku između 2009. i 2013., 70% špijunske mreže CIA potencijalno bilo ugroženo.\nPosledice se osećaju i danas.\nProblem je proistekao iz činjenice da su američki zvaničnici imali prekomerno poverenje u korišćenje ove platforme u neprijateljskim državama poput Irana i Kine, gde rigorozno praćenje od strane države otežava komunikaciju u tajnosti.\nJedan bivši američki zvaničnik, komentarišući ove izveštaje, izjavio je da takva plaforma nikada nije trebalo da se koristi dugoročno za komunikaciju sa izvorima, ali jeste, i da je u tome je učestvovalo mnogo ljudi.\nJoš jedan problem je nedostatak odgovornosti za neuspeh u obaveštajnim službama i otpuštanje uzbunjivača koji je prvi progovorio o ovome 2011. godine.\n"Naša najveća unutrašnja pretnja su naše vlastite institucije", primetio je bivši zvaničnik.


IGB otvara fabriku u Inđiji - Bizlife.rs\nIGB otvara fabriku u Inđiji\n09:44 Novi Sad, 26/10/2011\nKompanija IGB Automotiv u Inđiji otvara novu fabriku za proizvodnju grejača za automobilska sedišta i senzora za sigurnosne pojaseve, u koju uloženo 3 miliona evra.\nDirektor IGB Automotiv Nebojša Dragićev kaže da će se u novom pogonu od 8.000 kvadratnih metara, proizvoditi za renomirane kupce iz autoindustrije, a u planu je zapošljavanje još 100 radnika do kraja 2012. godine.\n“Preduzeće u Inđiji je osnovano 2007. godine i u njemu je u iznajmljenoj hali zaposleno 133 radnika koji su proizvodili 100.000 grejača za sedište godišnje. Naredne godine, uprkos svetskoj ekonomskoj krizi, zaposlili smo još 48 radnika i povećali proizvodnju na 1,5 miliona komada grejača godišnje”, rekao je Dragićev.\nPrema njegovim rečima, IGB Automotiv danas ima 650 radnika i proizvodi oko šest miliona grejača za automobilska sedišta. “Mislim da je naš primer lep model poslovanja jedne strane kompanije u Srbiji, koja je pre četiri godine počela od nule. Posebno nas izdvaja činjenica da 90 odsto zaposlenih čine žene”, kazao je Dragićev.\nIGB Automotiv je ćerka firma nemačke kompanije IG Bauerin, a ima pogone i u Češkoj, Kanadi, Kini, Južnoj Koreji i Meksiku.\n“Amazon” je rešio da pomogne malim kompanijama\nGasprom za poništenje odluke u sporu sa Naftogasom\nJapan pokreće trgovinski pakt kao odgovor Americi